text:
2 Ebyomumirembe
Chapter 21
1 Awo Yekosafaati ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi: Yekolaamu mutabani we n'afuga mu kifo kye.
2 Era yalina ab'oluganda batabani ba Yekosafaati, Azaliya ne Yekyeri ne Zekkaliya ne Azaliya ne Mikayiri ne Sefatiya: abo bonna batabani ba Yekosafaati kabaka wa Isiraeri.
3 Kitaabwe n'abawa ebirabo ebikulu, zaabu ne ffeeza n'ebintu eby'omuwendo omungi, n'ebibuga ebiriko enkomera mu Yuda: naye obwakabaka n'abuwa Yekolaamu, kubanga ye yali omubereberye.
4 Awo Yekolaamu bwe yamala okulinnyisibwa mu bwakabaka bwa kitaawe, era nga yeenywezezza n'alyoka atta baganda be bonna n'ekitala n'abamu ab'oku bakulu ba Isiraeri.
5 Yekolaamu yali yaakamaze emyaka amakumi asatu mu ebiri bwe yatanula okufuga; n'afugira emyaka munaana mu Yerusaalemi.
6 N'atambulira mu kkubo lya bassekabaka ba Isiraeri ng'ennyumba ya Akabu bwe baakolanga: kubanga yafumbirwa muwala wa Akabu: n'akola ebyali mu maaso ga Mukama ebibi.
7 Naye Mukama teyayagala kuzikiriza nnyumba ya Dawudi olw'endagaano gye yalagaana ne Dawudi, era nga bwe yasuubiza okumuwa ettabaaza n'abaana be emirembe gyonna.
8 Ku mirembe gye Edomu n'ajeema okuva wansi w'omukono gwa Yuda, ne beeteekerawo kabaka.
9 Awo Yekolaamu n'asomoka n'abaami be n'amagaali ge gonna wamu naye: n'agolokoka kiro n'akuba Abaedomu abaamuzingiza, n'abaami b'amagaali.
10 Awo Edomu n'ajeema okuva wansi w'omukono gwa Yuda ne leero. Awo Libuna n'ajeema mu biro ebyo wansi w'omukono gwe kubanga yali avudde ku Mukama, Katonda wa bajjajjaabe.
11 Era nate n'akola ebifo ebigulumivu ku nsozi za Yuda, n'ayenza abaabeeranga mu Yerusaalemi, n'akyamya Yuda.
12 Awo ne wamujjira ekiwandiike ekyava eri Eriya nnabbi ekyogera nti Bw'atyo bw'ayogera Mukama Katonda wa Dawudi kitaawo nti Kubanga totambulidde mu makubo ga Yekosafaati kitaawo newakubadde mu makubo ga Asa kabaka wa Yuda;
13 naye n'otambulira mu kkubo lya bassekabaka ba Isiraeri, n'oyenza Yuda n'ababeera mu Yerusaalemi, ng'ennyumba ya Akabu bwe yakola; era, n'okutta watta baganda bo ab'omu nnyumba ya kitaawo, abaakusinga obulungi:
14 laba, Mukama alirwaza abantu bo kawumpuli mungi n'abaana bo ne bakazi bo n'ebintu byo byonna:
15 naawe oliba n'endwadde nnyingi ebyenda byo nga; birwadde okutuusa ebyenda byo lwe birikuvaamu olw'endwadde eya buli lunaku.
16 Awo Mukama n'akubiriza omwoyo gw'Abafirisuuti eri Yekolaamu, n'ogw'Abawalabu abaliraanye Abaesiyopya:
17 ne batabaala Yuda, ne bakiwagula ne bayingiramu ne banyaga ebintu byonna ebyalabika mu nnyumba ya kabaka ne batabani be ne bakazi be; ne watamusigalirawo mwana n'omu wabula Yekoyakaazi omuto ow'oku baana be,
18 Awo oluvannyuma lw'ebyo byonna Mukama n'amulwaza ebyenda endwadde etewonyezeka.
19 Awo olwatuuka ebiro bwe byayitawo emyaka ebiri nga giwedde ebyenda bye ne bimuvaamu olw'endwadde ye n'afa endwadde nnyingi. Abantu be ne batamunyookereza ng'okunyookeza kwa bajjajjaabe.
20 Yali yaakamaze emyaka amakumi asatu mu ebiri bwe yatanula okufuga, n'afugira emyaka munaana mu Yerusaalemi: n'agenda nga tewali amwegomba; ne bamuziika mu kibuga kya Dawudi, naye si mu masiro ga bassekabaka.


c: text/html

text:
Essomo 12
Oyinza Otya Okusemberera Katonda?
1. Katonda awuliriza essaala zonna?
Katonda ayagala abantu ab’amawanga gonna bamutuukirire mu kusaba. (Zabbuli 65:2) Kyokka, Katonda tawuliriza ssaala zonna. Okugeza, essaala z’omusajja ayisa obubi mukyala we zisobola obutawulirwa. (1 Peetero 3:7) Abayisirayiri bwe baagaana okuleka ebibi bye baali bakola, Katonda teyawuliriza ssaala zaabwe. Okusaba nkizo ya maanyi. Kyokka Katonda asobola okuwulira n’essaala z’abo ababa bakoze ebibi eby’amanyi kasita baba nga beenenyezza.
2. Twandisabye tutya?
Okusaba y’emu ku ngeri gye tusinzaamu Katonda, n’olwekyo tusaanidde kusaba Yakuwa yekka, Omutonzi waffe. (Matayo 4:10; 6:9) Ate era, olw’okuba tetutuukiridde, tusaanidde okusaba mu linnya lya Yesu kubanga yafa olw’ebibi byaffe. (Yokaana 14:6) Yakuwa tayagala tuddiŋŋane ssaala ze twakwata obukusu oba empandiike. Ayagala essaala zaffe zibe nga ziviira ddala ku mutima.
Omutonzi waffe awulira n’essaala ze tusaba mu kasirise. (1 Samwiri 1:12, 13) Ayagala tumutuukirire mu kusaba ekiseera kyonna, gamba, nga tuzuukuse ku makya, nga tugenda okwebaka, nga tugenda okulya, oba nga tufunye ekizibu.
3. Lwaki Abakristaayo bakuŋŋaana wamu?
Si kyangu okuba n’enkolagana ennungi ne Katonda kubanga tuli mu bantu abatakkiririza mu Katonda era abatakkiriza nti ajja kuleeta emirembe ku nsi. (2 Timoseewo 3:1, 4; 2 Peetero 3:3, 13) N’olwekyo twetaaga okukuŋŋaana awamu ne bakkiriza bannaffe tuzziŋŋanemu amaanyi.
Okukuŋŋaana awamu n’abantu abaagala Katonda kituyamba okusemberera Katonda. Mu nkuŋŋaana z’Abajulirwa ba Yakuwa ojja kusangayo abantu abalina okukkiriza era abajja okukuzaamu amaanyi.
4. Oyinza otya okusemberera Katonda?
Osobola okusemberera Yakuwa ng’ofumiitiriza ku ebyo by’oba oyize mu Kigambo kye, Bayibuli. Fumiitiriza ku bikolwa bye, ku magezi g’atuwa, ne ku bisuubizo bye. Okusaba n’okufumiitiriza bituyamba okutegeera okwagala kwa Katonda n’amagezi ge.
Okusobola okusemberera Katonda kikwetaagisa okumukkiririzaamu n’okumwesiga. Okukkiriza kulinga ekintu ekiramu ekyetaaga okuliisa. Osaanidde okuliisanga okukkiriza kwo ng’ofumiitiriza ku ebyo by’oyize era n’okakasizza ddala nti bituufu.
5. Okusemberera Katonda kunaakuganyula kutya?
Yakuwa afaayo nnyo ku abo abamwagala. Abakuuma ne watabaawo kintu kyonna kiyinza kunafuya kukkiriza kwabwe oba okubaleetera okufiirwa obulamu obutaggwaawo. (Zabbuli 91:1, 2, 7-10) Atukubiriza okwewala ebyo ebiyinza okuba eby’akabi eri obulamu bwaffe era ebiyinza okutumalako essanyu. Yakuwa by’atuyigiriza bituyamba okuba obulungi.

robotstxt: allowed

filter: keep


text:
Bya KIZITO MUSOKE
ABAKYALA naddala abali embuto n’abatuusizza okuzaala mu disitulikiti y’e Mityana balaajanidde Gavumenti ebataase ku kizibu ky’obutabeera na mmotoka ya ambyulensi etambuza abalwadde, kuba basanga obuzibu okutambulira ku pikipiki ekivaako abamu okuzaalira mu kkubo.
Bagamba nti basanga obuzibu mu kiseera ky’okuzaala kuba embuto zitera okubasimba ekiro, nga tewali ntambula esobola kubatuusa mu ddwaaliro.
Abalala bayinza okuzaalira mu malwaliro amatono, kyokka embeera n’eremerera ne babasindika mu ddwaaliro eddene.
BAWADDE OBUJULIZI
Jane Nambalwa ow’e Busunju agamba nti yafuna obuzibu mu 2012, olubuto bwe lwamuluma ekiro. Baamutwala mu ddwaaliro e Sekanyonyi, kyokka abasawo ne bakizuula nti yeetaaga kulongooseza mu ddwaaliro eddene.
Eddwaaliro gye yalina okugenda ly’e Mityana kyokka tewaali ntambula, ekyavaako okuzaalira mu kkubo nga bali ku bodaboda, era Katonda
yazza bibye.
Norah Mutesi mukyala wa Fred Musaazi ab’e Nakaziba ekisangibwa mu ggombolola y’e Butayunja mu Busujju, eyasangiddwa ng’ava mu ddwaaliro eddene okuzaala, agamba nti olubuto lwamulumye kiro, kyokka nga tewali ntam bula esobola kubatuusa mu ddwaaliro.
Emmotoka eyatambuzanga abakyala abalina embuto nga ya ddwaaliro ly’e Mwera yafiira ku ddwaaliro e Mityana.
Agamba nti baafunye pikipiki gye baalinnye, kyokka engeri obwedda gy’emusundamu yabuzeeko katono okuzaalira mu kkubo.
Harriet Nambi, kansala akiikirira eggombolola y’e Maanyi ne Banda ku lukiiko lwa disitulikiti, yategeezezza nti emmotoka ye, ey’obwannannyini aakazaaliramu abakyala basatu bw’abeera agezaako okubatwala mu ddwaaliro eddene.
Nambi agamba nti abantu bafuna obuzibu era bangi olumu bamuyita ali wala ate ng’oluusi ayinza n’obutabeera na mafuta.
Yasabye Gavumenti okubayamba babafunireyo emmotoka esobola okutambuza abalwadde.
Obumotoka obutono bwe baalinanga mu malwaliro agamu nga Mwera Health Centre 1V bwafa ne babuwummuza.
Mu kiseera kino omuntu singa afuna obuzibu gamba ng’akabenje, emmotoka za poliisi ze bakozesa okutambuza abalwadde okubatuusa awali obujjanjabi.
Disitulikiti y’e Mityana eteeberezebwa okubeera n’abantu abasukka mu mitwalo 30 nga balina eddwaaliro eddene limu n’amalwaliro amatono 30 aga gavumenti kyokka mu malwaliro gonna temuli mmotoka ya ambyulensi etambuza abalwadde.
ABAKULEMBEZE BANNYONNYODDE
Meeya wa Mityana, Fred Kikaawa yategeezezza nti wadde akimanyi nti Gavumenti yasuubiza. okubafunira emmotoka ezitambuza abalwadde ng’eddwaaliro liwedde okuzimba, kyokka ekizibu kino kyandibadde kiweebwamu enkizo, kuba obwetaavu weebuli.
Amyuka ssentebe wa disitulikiti y’e Mityana, Israel Lubega Maaso yagambye nti essuubi balirina


text:
NE bwe baba bakuwaayirizza buwaayiriza nti olimu akaze ak’okufumbiikiriza obwana bwa banno obuwala obutanneetuuka n’obusulika ennenge, ekisiraani kiba kikujjidde!
Eby’omugagga w’omu Kampala Katumwa abadde aleebuukanyizibwa olw’okusobya ku kawala akatanneetuuka, si bya njawulo ku ebyo ebyatuuka ku mugagga munne Hajji Mpindi eyakwatirwa mu loogi mu kibuga ky’e Katwe ng’afutubbadde ku kawala k’essomero akabonyaabonya!
Kati emyaka giyise 50 kyokka mu Katwe mukyalimu enjogera egamba nti “ Ne bw’onooyagala nga Mpindi” eyeeyereza Mpindi olw’okwagala ennyo ebininkini ebyo n’atuuka n’okwonoona abaana ba banne.
Ne Katumwa, Poliisi yamwejjeerezza omusango gw’obukwabuzi ogwamusuzizzaako mu kkomera, naye kijja kumwetaagisa okwerwanako ennyo okweggyako ekikwa, kubanga era wakyaliwo abamubuusabuusamu.
Kino kikwata ne ku “basereebu” baffe abatandise okukwatirwa mu bikolwa eby’obwenzi ebibaweebuula, bakimanye nti bakyayinza okwegaana oba okupalappalanya kyokka ne bateggyirako ddala bugwagwa obubateekeddwaako.
Era awo Muzeeyi Zedde w’alabidde ennaku etekoma! Bwe kiba nti omwaka omuggya gutandikidde mu kudobonkanya byabufuzi mu ggwanga, kale tunaakola tutya ne ‘bassereebu’ baffe bwe banaatokomokera mu bikolwa eby’ekigwagwa bye batandise okugomokeramu?
Bassereebu bwe munaaweebuula obwassereebu bwammwe ne mukola ebitajja nsa, ababakkiririzaamu munaaba mubayiye kyokka nga nammwe mwereeseeko ekifi ini ekiribagaana n’okuzuukira.
Bwe nkulimbanga be ppo ng’ensenke y’enkoko ly’ejjanga!


text:
Olugero 38: Abakessi 12
TUNUULIRA ebibala abasajja bano bye basitudde. Weetegereze obunene bw’ekirimba ekyo eky’ezabbibu. Kyetaagisa abasajja babiri okukisitulira ku muti. Era laba ettiini n’amakomamawanga. Ebibala bino ebirungi bivudde wa? Bivudde mu nsi y’e Kanani. Jjukira nti, Kanani ye nsi Ibulayimu, Isaaka ne Yakobo gye baabeerangamu. Naye olw’enjala eyaliyo, Yakobo, awamu n’amaka ge, baasengukira mu Misiri. Kaakati, nga wayiseewo emyaka nga 216, Musa akulembedde Abaisiraeri okuddayo mu Kanani. Batuuse mu ddungu mu kifo ekiyitibwa Kadesi.
Abantu ababi babeera mu nsi ya Kanani. N’olwekyo, Musa asindikayo abakessi 12, era n’abagamba: ‘Muzuule omuwendo gw’abantu ababeerayo, n’amaanyi gaabwe bwe gali. Muzuule obanga ettaka lyayo ddungi okusimbako ebintu. Era mutuleeterayo ku bibala ebiriyo’.
Abakessi bwe bakomawo e Kadesi, bategeeza Musa: ‘Ensi nnungi nnyo.’ Era okukikakasa, balaga Musa ebimu ku bibala bye baleese. Naye 10 ku bakessi abo bagamba: ‘Abantu ababeerayo banene nnyo era ba maanyi. Tujja kuttibwa singa tugezaako okutwala ensi eyo.’
Abaisiraeri batya nnyo bwe bawulira bino. ‘Kyandisinzeeko singa twafiira e Misiri oba okufiira wano mu ddungu,’ bwe batyo bwe bagamba. ‘Tujja kuttibwa mu lutalo, era bakazi baffe n’abaana baffe bajja kuwambibwa. Tulonde omukulembeze omuppya adde mu kifo kya Musa, tuddeyo e Misiri!’
Naye ababiri ku bakessi beesiga Yakuwa, era bagezaako okukkakkanya abantu. Bayitibwa Yoswa ne Kalebu. Bagamba: ‘Temutya. Yakuwa ali naffe. Kijja kuba kyangu okutwala ensi.’ Naye abantu tebawuliriza n’akamu. Baagala n’okutta Yoswa ne Kalebu.
Kino kinyiiza nnyo Yakuwa, era agamba Musa: ‘Tewali n’omu ku bantu aweza emyaka 20 n’okusingawo ajja okuyingira mu nsi y’e Kanani. Baalaba ebyamagero bye nnakola e Misiri ne mu ddungu, naye era tebanneesiga. N’olwekyo bajja kubeera mu ddungu emyaka 40 okutuuka omuntu asembayo bw’alifa. Yoswa ne Kalebu be bokka abajja okuyingira mu nsi y’e Kanani.’
Okubala 13:1-33; 14:1-38.
Ebibuuzo
- Mu kifaananyi, kiki kye weetegerezza ku kirimba ky’ezabbibu, era bakiggye wa?
- Lwaki Musa atuma abakessi 12 okuketta Kanani?
- Kiki abakessi ekkumi kye bagamba Musa?
- Abakessi ababiri balaga batya nti beesiga Yakuwa, era be baani?
- Kiki ekinyiizizza Yakuwa, era kiki ky’agamba Musa?
Ebibuuzo ebyongerezeddwako
- Soma Okubala 13:1-33.
Baani abaalondebwa okuketta ensi, era nkizo ki ey’amaanyi gye baafuna? (Kubal. 13:2, 3, 18-20)
Lwaki endowooza ya Yoswa ne Kalebu yayawukana ku y’abakessi abalala, era kino kituyigiriza ki? (Kubal. 13:28-30; Mat. 17:20; 2 Kol. 5:7)
- Soma Okubala 14:1-38.
Kulabula ki kwe tulina okugoberera okukwata ku kwemulugunyiza abo Yakuwa b’awadde okutwala obukulembeze wano ku nsi? (Kubal. 14:2, 3, 27; Mat. 25:40, 45; 1 Kol. 10:10)
Okubala 14:24 walaga watya nti Yakuwa afaayo ku baweereza be kinnoomu? (1 Bassek. 19:18; Nge.15:3)


text:
Chapter 8
1 Era bano gye mitwe gy'ennyumba za bakitaabwe, era kuno kwe kuzaalibwa kw'abo abaayambuka nange okuva e Babulooni ku mirembe gya Alutagizerugizi kabaka.
2 Ku batabani ba Finekaasi, Gerusomu: ku batabani ba Isamali, Danyeri: ku batabani ba Dawudi, Kattusi.
3 Ku batabani ba Sekaniya; ku batabani ba Palosi, Zekkaliya; era wamu naye ne wabalibwa ng'okuzaalibwa kw'abasajja bwe kwali, kikumi mu ataano.
4 Ku batabani ba Pakasumowaabu, Erwenayi mutabani wa Zerakiya; era wamu naye abasajja ebikumi bibiri.
5 Ku batabani ba Sekaniya, mutabani wa Yakazyeri; era wamu naye abasajja ebikumi bisatu.
6 Ne ku batabani ba Adini, Ebedi mutabani wa Yonasaani; era wamu naye abasajja amakumi ataauo.
7 Ne ku batabani ba Eramu, Yesaya mutabani wa Asaliya, era awamu naye absajja nsanvu.
8 Ne ku batabani ba Sefatiya, Zebadiya mutabani wa Mikayiri; era wamu naye abasajja kinaana.
9 Ku batabani ba Yowaabu, Obadiya mutabani wa Yekyeri; era wamu naye abasajja ebikumi bibiri mu kkumi mu munaana.
10 Ne ku batabani ba Seromisi, mutabani wa Yosifiya; era wamu naye abasajja kikumi mu nkaaga.
11 Ne ku batabani ba Bebayi, Zekkaliya mutabani wa Bebayi; era wamu naye abasajja amakumi abiri mu munaana.
12 Ne ku batabani ba Azugadi, Yokanani mutabani wa Kakkatani; era wamu naye abasajja kikumi mu kkumi.
13 Ne ku batabani ba Adonikamu ab'oluvannyuma; era gano ge gammnya gaabwe, Erifereti, Yeweri, ne Semaaya, era wamu nabo abasajja nkaaga.
14 Ne ku batabani ba Biguvayi, Usayi ne Zabbudi; era wamu nabo abasajja nsanvu.
15 Ne mbakuŋŋaanyiza ku mugga ogugenda e Yakava; ne tusiisira ne tumalayo ennaku ssatu: ne nneetegereza abantu ne bakabona, ne ssirabayo n'omu ku batabani ba Leevi.
16 Awo ne ntumya Eryeza, Alyeri, Semaaya, ne Erunasani, ne Yalibu, ne Erunasani, ne Nasani, ne Zekkaliya, ne Mesullamu, abasajja abakulu: era ne Yoyalibu ne Erunasani, abayigiriza.
17 Ne mbatuma okugenda eri Iddo, omukulu w'ekifo Kasifiya; ne mbabuulira bye baba bagamba Iddo ne baganda be Abanesinimu, mu kifo ekyo Kasifiya, baleete gye tuli abaweereza ab'omu nnyumba ya Katonda waffe.
18 Awo olw'omukono omulungi ogwa Katonda waffe ogwali ku ffe ne batuleetera omusajja ow'amagezi, ow'oku batabani ba Makuli, mutabani wa Leevi, mutabani wa Isiraeri; ne Serebiya ne batabani be ne baganda be, kkumi na munaana;
19 ne Kasabiya, era wamu naye Yesaya ow'oku batabani ba Merali, baganda be ne batabani baabwe, amakumi abiri;
20 ne ku Banesinimu, Dawudi n'abakulu be baawaayo olw'okuweereza Abaleevi, Abanesinimu ebikumi bibiri mu abiri: bonna ne baatulwa amannya gaabwe.
21 Awo ne nnangirira okusiiba eyo, ku mugga Akava, twetoowaze mu maaso ga Katonda waffe, okunoonya gy'ali ekkubo eggolokofu, eryaffe, era ery'abaana baffe abato, era ery'ebintu byaffe byonna.
22 Kubanga ensonyi zankwata okusaba kabaka ekitongole ky'abaserikale n'abeebagala embalaasi okutuyamba eri abalabe mu kkubo: kubanga twali twogedde ne kabaka nti Omukono gwa Katonda waffe guba ku abo bonna abamunoonya olw'obulungi; naye obuyinza bwe n'obusungu bwe buli eri abo bonna abamuleka.
23 Awo ne tusiiba ne tusaba Katonda ekigambo kino: ne tumwegayirira.
24 Awo ne njawula kkumi na babiri ku bakulu ba bakabona, Serebiya, Kasabiya, n'ekkumi ku baganda baabwe wamu nabo,
25 ne mbagerera effeeza n'ezzaabu n'ebintu, kye kiweebwayo olw'ennyumba ya Katonda waffe, kabaka n'abateesa naye n'abakungu be ne Isiraeri yenna abaali eyo bye baawaayo:
26 nze ne ngerera ddala mu mukono gwabwe talanta eza ffeeza lukaaga mu ataano, n'ebintu ebya ffeeza talanta kikumi; zaabu talanta kikumi;
27 n'ebibya ebya zaabu amakumi abiri, ebya daliki lukumi; n'ebintu bibiri eby'ebikomo ebirungi ebizigule, eby'omuwendo nga zaabu.
28 Ne mbagamba nti Muli batukuvu eri Mukama, n'ebintu bitukuvu; ne ffeeza ne zaabu kye kiweebwayo ku bwammwe eri Mukama wa bajjajjammwe.
29 Mutunule mubikuume okutuusa lwe mulibipima mu maaso g'abakulu ba bakabona n'Abaleevi n'abakulu b'ennyumba za bakitaabwe eza Isiraeri mu Yerusaalemi mu bisenge eby'omu nnyumba ya Mukama.
30 Awo bakabona n'Abaleevi ne batoola ffeeza ne zaabu n'ebintu ng'obuzito bwabyo bwe bwali okubireeta e Yerusaalemi mu nnyumba ya Katonda waffe.
31 Awo ne tuvaayo ku mugga Akava ku lunaku olw'ekkumi n'ebbiri olw'omwezi ogw'olubereberye okugenda e Yerusaalemi: n'omukono gwa Katonda waffe gwali ku ffe, n'atuwonya mu mukono gw'omulabe n'omuteezi mu kkubo.
32 Ne tujja e Yerusaalemi ne tumalayo ennaku ssatu.
33 Awo ku lunaku olw'okuna ne bapimira ffeeza ne zaabu n'ebintu mu nnyumba ya Katonda waffe okubikwasa mu mukono gwa Meremoosi mutabani wa Uliya kabona; era wamu naye waaliwo Ereyazaali mutabani wa Finekaasi; era wamu nabo waaliwo Yozabadi mutabani wa Yeswa, ne Nowadiya mutabani wa Binnuyi, Abaleevi;
34 byonna ng'omuwendo gwabyo era ng'obuzito bwabyo bwe byali; obuzito bwonna ne buwandiikibwa mu biro ebyo.
35 Abaana b'obusibe abaakomawo ewaabwe gye baagoberwa ne bawaayo ebiweebwayo ebyokebwa eri Katonda wa Isiraeri, ente kkumi na bbiri olwa Isiraeri yenna, endiga ennume kyenda mu mukaaga, abaana b'endiga nsanvu mu musanvu, embuzi ennume kkumi na bbiri okuba ekiweebwayo olw'ekibi: ezo zonna ne ziba ekiweebwayo ekyokebwa eri Mukama.
36 Ne bawa abaamasaza ebiragiro bya kabaka n'abo abafuga emitala w'omugga: ne bayamba abantu n'ennyumba ya Katonda.


text:
Yeremiya
Chapter 8
1 Mu biro ebyo, bw'ayogera Mukama, baliggya amagumba ga bassekabaka ba Yuda n'amagumba g'abakungu be n'amagumba ga bakabona n'amagumba ga bannabbi n'amagumba g'abo abali mu Yerusaalemi mu malaalo gaabwe.
2 Kale baligaaliira mu maaso g'enjuba n'omwezi n'eggye lyonna ery'omu ggulu, bye baayagalanga, era bye baaweerezanga, era bye baagobereranga mu kutambula kwabwe, era bye baanoonyanga, era bye baasinzanga: tegalikuŋŋaanyizibwa so tegaliziikibwa; galiba busa ku maaso g'ettaka.
3 Era okufa kulyagalibwa okusinga obulamu eri bonna abafisseewo abasigalawo ku kika kino ekibi, abasigalawo mu bifo byonna gye nnabagobera, bw'ayogera Mukama w'eggye.
4 Era nate obagambanga nti Bw'atyo bw'ayogera Mukama nti Abantu baligwa ne batayimuka nate? omuntu alikyama n'atadda?
5 Kale abantu bano ab'omu Yerusaalemi kiki ekibazzizza ennyuma nga baseeseetuka obutayosa? banywezezza obulimba, bagaanyi okudda.
6 Nawuliriza ne mpulira, naye tebaayogera bya nsonga: tewali muntu eyeenenya obubi bwe ng'ayogera nti Nkoze ki? buli muntu akyukira mu lugendo lwe ng'embalaasi efubutukira mu lutalo.
7 Weewaawo, kasida ow'omu ggulu amanyi ebiseera bye ebyalagirwa; ne kaamukuukulu n'akataayi ne ssekanyolya zirabirira ekiseera mwe zijjira; naye abantu bange tebamanyi kiragiro kya Mukama.
8 Mwogera mutya nti Tulina amagezi, n'amateeka ga Mukama gali naffe? Naye, laba, ekkalaamu ey'obulimba ey'abawandiisi ewandiise ebitali bya mazima.
9 Abagezigezi bakwatiddwa ensonyi, bakeŋŋentererwa, bawambiddwa: laba, bagaanyi ekigambo kya Mukama; era magezi ki agali mu bo?
10 Kyendiva mbawa abalala bakazi baabwe n'ennimiro zaabwe eri abo abalizirya: kubanga buli muntu, omuto era n'omukulu, wa mululu, nnabbi era ne kabona, buli muntu alyazaamaanya.
11 Era bawonyezza ekiwundu eky'omuwala w'abantu bange kungulu kwokka nga boogera nti Mirembe, mirembe; so nga emirembe tewali.
12 Baakwatibwa ensonyi bwe baamala okukola eky'omuzizo? nedda, tebaakwatibwa nsonyi n'akatono, so tebaayinza kumyusa amaaso: kyebaliva bagwa mu abo abagwa: mu biro mwe balijjirwa mwe balimeggerwa, bw'ayogera Mukama.
13 Ndibamalirawo ddala, bw'ayogera Mukama: ku muzabbibu tekuliba zabbibu, newakubadde ettiini ku mutiini, n'amalagala galiwotoka; n'ebintu bye nnabawa biribavaako.
14 Kiki ekitutuuza obutuuza? mukuŋŋaane, tuyingire mu bibuga ebiriko enkomera, tusirikire eyo: kubanga Mukama Katonda waffe atusirisizza, era atunywesezza amazzi ag'omususa, kubanga twayonoona Mukama. Twasuubira emirembe, naye ne wataba birungi ebyajja; twasuubira ebiro eby'okuwonyezebwamu, era, laba, okukeŋŋentererwa!
15 Twasuubira emirembe, naye ne wataba birungi ebyajja; twasuubira ebiro eby'okuwonyezebwamu, era, laba, okukeŋŋentererwa!
16 Okufugula kw'embalaasi ze kuwuliddwa ng'oyima e Ddaani: olw'eddoboozi ery'okukaaba kw'ensolo ze ez'amaanyi ensi yonna ekankana; kubanga zizze, era ziridde ensi ne byonna ebigirimu; ekibuga n'abo abakituulamu.
17 Kubanga, laba, ndisindika emisota, amasalambwa, agatalogeka; era galibaluma, bw'ayogera Mukama.
18 Woowe, singa nnyinza okwesanyusa mu buyinike! omutima gwange guweddemu amaanyi munda yange.
19 Laba, eddoboozi ery'okwogerera waggulu okw'omuwala w'abantu bange eriva mu nsi eri ewala ennyo nti Mukama tali mu Sayuuni? Kabaka waakyo tali mu kyo? Lwaki bo okunsunguwazanga n'ebifaananyi byabwe ebyole n'ebirerya ebiggya?
20 Ebikungulwa biwedde, ekyeya kiyise, naffe tetulokose.
21 Kubanga omuwala w'abantu bange afumitiddwa ekiwundu, nange nfumitiddwa ekiwundu: nzirugadde; okusamaalirira kunkutte.
22 Teri ddagala mu Gireyaadi? teri musawo eyo? kale kiki ekirobedde omuwala w'abantu bange okuwona?


text:
Yeremiya
Chapter 47
1 Ekigambo kya Mukama ekyajjira Yeremiya nnabbi eky'Abafirisuuti, Falaawo nga tannakuba Gaza.
2 Bw'ati bw'ayogera Mukama nti Laba, amazzi gatumbiira agava obukiika obwa kkono, era galifuuka omugga ogwanjaala, era galyanjaala mu nsi ne byonna ebigirimu, ekibuga n'abo abakituulamu: n'abantu balikaaba, n'abo bonna ababeera mu nsi baliwowoggana.
3 Olw'emisinde gy'okusamba kw'ebinuulo by'ensolo ze ez'amaanyi, olw'okuwuluuka kw'amagaali ge, olw'okuvuuma okwa bannamuziga be, bakitaabwe kyebava balema okutunula ennyuma eri abaana baabwe, emikono gyabwe lw'okuba eminafu;
4 olw'olunaku lujja okunyaga Abafirisuuti, okumalawo ku Ttuulo ne Sidoni buli mubeezi asigaddewo: kubanga Mukama alinyaga Abafirisuuti, ekitundu ekifisseewo eky'ekizinga Kafutoli.
5 Gaza aliko ekiwalaata; Asukulooni amaliddwawo, ekitundu ekifisseewo ku kiwonvu kyabwe: olituusa wa okwesala?
6 Ai ggwe ekitala kya Mukama, olituusa wa obutatereera? weeteke mu kiraato kyo; wummula osirike.
7 Oyinza otya okutereera, kubanga Mukama aliko ky'akukuutidde? akiragidde okulwana ne Asukulooni n'ettale ly'ennyanja.


text:
2 Ebyomumirembe
Chapter 29
1 Keezeekiya yatanula okufuga nga yaakamaze emyaka amakumi abiri mu etaano; n'afugira emyaka amakumi abiri mu mwenda mu Yerusaalemi: ne nnyina erinnya lye yali Abiya muwala wa Zekkaliya.
2 N'akolanga ebyali mu maaso ga Mukama ebirungi nga byonna bwe byali Dawudi kitaawe bye yakolanga.
3 Mu mwaka ogw'olubereberye ogw'okufuga kwe mu mwezi 'ogw'olubereberye n'aggulawo enzigi z'ennyumba ya Mukama n'aziddaabiriza.
4 N'ayingiza bakabona n'Abaleevi n'abakuŋŋaanyiza mu kifo ekigazi ku luuyi olw'ebuvanjuba,
5 n'abagamba nti Mumpulire, mmwe Abaleevi; kaakano mwetukuze, mutukuze n'ennyumba ya Mukama Katonda wa bajjajjammwe, muggyeemu eby'obugwagwa mu kifo ekitukuvu.
6 Kubanga bajjajjaffe baasobyanga ne bakolanga ebyali mu maaso ga Mukama Katonda waffe ebibi ne bamuleka ne bakyusa amaaso gaabwe okuva eri ekifo Mukama mw'abeera ne bakikuba amabega gaabwe.
7 Era ne baggalawo enzigi z'ekisasi, ne bazikiza ettabaaza, so tebootezanga bubaane newakubadde okuweerayo ebiweebwayo ebyokebwa' mu kifo ekitukuvu eri Katonda wa Isiraeri.
8 Obusungu bwa Mukama kyebwavanga bubeera ku Yuda ne Yerusaalemi, era abawaddeyo okubayuuganya eruuyi n'eruuyi, okusamaalirirwa n'okusoozebwa, nga bwe mulaba n'amaaso gammwe.
9 Kubanga, laba, bakitaffe baagwa n'ekitala ne batabani baffe ne bawala baffe ne bakazi baffe kyebaava babeera mu busibe.
10 Era kiri mu mutima gwange okulagaana endagaano ne Mukama Katonda wa Isiraeri, ekiruyi kye ekikambwe kikyuke kituveeko.
11 Baana bange, temutenguwanga nno: kubanga Mukama abalonze okuyimiriranga mu maaso ge okumuweerezanga, era mubeerenga abaweereza be, mwotezenga obubaane.
12 Awo Abaleevi ne balyoka bagolokoka, Makasi mutabani wa Amasayi, ne Yoweeri mutabani wa Azaliya, ab'oku baana ba Bakokasi: n'ab'oku baana ba Merali, Kiisi mutabani wa Abudi, ne Azaliya mutabani wa Yekalereri: n'ab'oku Bagerusoni, Yowa mutabani wa Zimma, ne Edeni mutabani wa Yowa:
13 n'ab'oku baana ba Erizafani, Simuli ne Yeweri: n'ab'oku baana ba Asafu, Zekkaliya ne Mattaniya
14 n'ab'oku baana ba Kemani, Yekweri ne Simeeyi: n'ab'oku baana ba Yedusuni, Semaaya ne Wuziyeeri
15 Ne bakuŋŋaanya baganda baabwe ne beetukuza ne bayingira ng'ekiragiro kya kabaka bwe kyali olw'ekigambo kya Mukama, okulongoosa ennyumba ya Mukama.
16 Bakabona ne bayingira mu luuyi olw'omunda olw'ennyumba ya Mukama okugirongoosa, ne baggyamu eby'obugwagwa byonna bye baalaba mu yeekaalu ya Mukama, ne babireeta mu luggya olw'ennyumba ya Mukama. Abaleevi ne babiddira okubifulumya ebweru eri akagga Kiduloni.
17 Era ne basookera ku lunaku olw'olubereberye olw'omwezi ogw'olubereberye okutukuza, ne ku lunaku olw'omwezi olw'omunaana ne batuuka ku kisasi kya Mukama; ne batukuza ennyumba ya Mukama nu nnaku munaana: ne ku lunaku olw'ekkumi n'omukaaga olw'omwezi ogw'olubereberye ne bamalira ddala.
18 Awo ne balyoka bayingira eri Keezeekiya kabaka munda w'eriyumba ne boogera nti Tumaze okulongoosa ennyumba ya Mukama yonna n'ekyoto ekiweerwako ebiweebwayo ebyokebwa, n'ebintu byakyo byonna n'emmeeza ey'emigaati egy'okulaga n'ebintu byayo byonna.
19 Era nate ebintu byonna kabaka Akazi bye yasuula bwe yayonoona nga ye afuga, tubitegese ne tubitukuza; era, laba, biri mu naaso g'ekyoto kya Mukama.
20 Awo Keezeekiya kabaka n'agookoka mu makya, n'akuŋŋaanya abakulu b'ekibuga, n'ayambuka mu myumba ya Mukama.
21 Ne baleeta ente musanvu n'endiga ennune musanvu n'abaana b'endiga musanvu n'embuzi ennume musanvu okuba ekiweebwayo olw'ekibi olw'obwakabaka n'olw'ekigwa n'olwa Yuda. N'alagira bakabona batabani ba Alooni okubiweerayo ku kyoto kya Mukama.
22 Awo ne batta ente, bakabona ne batoola omusaayi, ne bagumansira ku kyoto: ne batta embuzi ennume, ne banansira omusaayi ku kyoto: ne batta n'abaana b'endiga, ne bamansira omusaayi ku kyoto.
23 Ne basembeza embuzi ennume okuba ekiweebwayo olw'ekibi mu maaso ga kabaka n'ekibiina; ne baziteekako emikono:
24 bakabona ne bazitta ne bawaayo ekiweebwayo olw'ekibi n'omusaayi gwazo ku kyoto, okutangirira Isiraeri yenna: kubanga zabaka yalagira okuwaayo ekiweebwayo ekyokebwa n'ekiweebwayo olw'ekibi olwa Isiraeri yenna.
25 N'ateeka Abaleevi mu nnyumba ya Mukama nga balina ebitaasa n'entongooli n'ennanga, ng'ekiragiro kya Dawudi bwe kyali n'ekya Gaadi omulabi wa kabaka n'ekya Nasani nnabbi: kubanga ekiragiro kyava eri Mukama mu bannabbi be.
26 Abaleevi ne bayimirira nga balina ebintu bya Dawudi, ne bakabona nga balina amakondeere.
27 Keezeekiya n'alagira okuweerayo ekiweebwayo ekyokebwa ku kyoto. Awo ekiweebwayo ekyokebwa bwe kyatanula okuweebwayo, era n'oluyimba lwa Mukama ne lutanula, n'amakondeere wamu n'ebintu bya Dawudi kabaka wa Isiraeri.
28 Awo ekibiina kyonna ne basinza abayimbi ne bayimba, n'abafuuwa amakondeere ne bafuuwa; ebyo byonna ne byeyongera okubaawo okutuusa ekiweebwayo ekyokebwa lwe kyaggwaawo.
29 Awo bwe baamalira ddala okuwaayo, kabaka ne bonna abaali bali awo naye ne bavuunama ne basinza.
30 Era nate Keezeekiya kabaka n'abakulu ne balagira Abaleevi okuyimba okutendereza Mukama, mu bigambo bya Dawudi n'ebya Asafu omulabi. Ne bayimba okutendereza n'essanyu ne bakoteka emitwe gyabwe ne basinza.
31 Awo Keezeekiya n'addamu n'ayogera nti Kaakano nga mwewonze eri Mukama, musembere muleete ssaddaaka n'ebiweebwayo okwebaliza mu nnyumba ya Mukama. Ekibiina ne bayingiza ssaddaaka n'ebiweebwayo okwebaza; ne bonna abaalina nmutima ogwagala ne baleeta ebiweebwayo ebyokebwa.
32 N'omuwendo gw'ebiweebwayo ebyokebwa ekibiina bye baaleeta gwali ente nsanvu, endiga ennume kikumi, n'abaana b'endiga ebikumi bibiri: ebyo byonna byali bya kiweebwayo ekyokebwa eri Mukama.
33 N'ebintu ebyawongebwa byali ente lukaaga n'endiga enkumi ssatu.
34 Naye bakabona ne bayinga obutono ne batayinza kubaaga ebiweebwayo ebyokebwa byonna: baganda baabwe Abaleevi kyebaava babayamba okutuusa omulimu lwe gwaggwaawo era okutuusa bakabona lwe baamala okwetukuza: kubanga Abaleevi baasinga bakabona okuba n'omutima omugolokofu okwetukuza.
35 Era n'ebiweebwayo ebyokebwa byali bingi nnyo n'amasavu ag'ebiweebwayo olw'emirembe n'ebiweebwayo ebyokunywa ebya buli kiweebwayo ekyokebwa. Awo okuweereza okw'omu nnyumba ya Mukama ne kuteekebwateekebwa bwe kutyo.
36 Awo Keezeekiya n'asanyuka n'abantu bonna olw'ekyo Katonda kye yategekera abantu: kubanga ekigambo ekyo baakikolera awo mangu ago.


text:
2 Ebyomumirembe
Chapter 35
1 Awo Yosiya n'akwata Okuyitako eri Mukama mu Yerusaalemi: ne batta Okuyitako ku (lunaku) olw'ekkumi n'ennya olw'omwezi ogw'olubereberye.
2 N'ateeka bakabona mu ebyo bye baalagirwa n'abagumya omwoyo olw'okuweereza okw'omu nnyumba ya Mukama.
3 N'agamba Abaleevi abaayigirizanga Isiraeri yenna, abatukuvu eri Mukama, nti Muteeke essanduuko entukuvu mu nnyumba Sulemaani mutabani wa Dawudi kabaka wa Isiraeri gye yazimba; tewakyabeera mugugu ku bibegabega byammwe: muweereze nno Mukama Katonda wammwe n'abantu be Isiraeri.
4 Era mweteeketeeke ng'ennyumba za bakitammwe bwe ziri mu mpalo zammwe, ng'ekiwandiike bwe kiri ekya Dawudi kabaka wa Isiraeri n'ekiwandiike kya Sulemaani mutabani we.
5 Era muyimirire mu kifo ekitukuvu ng'ennyumba za bakitaabwe eza baganda bammwe abaana b'abantu bwe zaayawulibwa, era wabeewo eri buli muntu omugabo ogw'ennyumba ya bakitaabwe ey'Abaleevi.
6 Era mutte Okuyitako mwetukuze muteekereteekere baganda bammwe okukola ng'ekigambo kya Mukama bwe kiri mu mukono gwa Musa.
7 Awo Yosiya n'awa abaana b'abantu ku mbuzi abaana b'endiga n'ab'embuzi, zonna ez'ebiweebwayo ez'Okuyitako eri bonna abaali eyo okuweza obukumi busatu, n'ente enkumi ssatu: ezo zaali za ku bintu bya kabaka.
8 N'abakulu be ne bawa abantu okuba ekiweebwayo ku bwabwe, eri bakabona n'Abaleevi. Kirukiya ne Zekkaliya ne Yekyeri, abaafuga ennyumba ya Katonda, ne bawa bakabona olw'ebiweebwayo eby'Okuyitako ebisolo ebitono enkumi bbiri mu lukaaga n'ente ebikumi bisatu.
9 Era Konaniya ne Semaaya ne Nesaneri, baganda be, ne Kasabiya ne Yeyeri ne Yozabadi, abakulu b'Abaleevi, ne bawa Abaleevi olw'ebiweebwayo eby'Okuyitako ebisolo ebitono enkumi ttaano n'ente ebikumi bitaano.
10 Bwe kutyo okuweereza ne kuteekebwateekebwa, bakabona ne bayimirira mu kifo kyabwe, n'Abaleevi mu mpalo zaabwe ng'ekiragiro kya kabaka bwe kyali.
11 Ne batta Okuyitako, bakabona ne bamansira omusaayi gwe baatoolera mu mukono gwabwe, Abaleevi ne bazibaaga.
12 Ne baggyayo ebiweebwayo ebyokebwa, balyoke babawe ng'ennyumba za bakitaabwe ez'abaana b'abantu bwe zaayawulibwa, okuwaayo eri Mukama nga bwe kyawandiikibwa mu kitabo kya Musa. Era bwe batyo bwe baakola ente.
13 Ne bookya Okuyitako omuliro ng'ekiragiro bwe kyali: n'ebiweebwayo ebitukuvu ne babifumba mu ntamu ne mu seffuliya ne mu nsaka, ne babitwala mangu eri abaana b'abantu bonna.
14 Awo oluvannyuma ne beeteekerateekera bokka ne bakabona; kubanga bakabona batabani ba Alooni tebaalina bbanga olw'okuwaayo ebiweebwayo ebyokebwa n'amasavu okuzibya obudde: Abaleevi kyebaava beeteekerateekera bokka ne bakabona batabani ba Alooni.
15 N'abayimbi batabani ba Asafu baali mu kifo kyabwe, ng'ekiragiro kya Dawudi bwe kyali, ne Asafu ne Kemani ne Yedusuni, omulabi wa kabaka; n’abaggazi baali ku buli luggi: tebeetaaga kuva ku kuweereza kwabwe, kubanga baganda baabwe Abaleevi baabateekerateekera.
16 Bwe kutyo okuweereza kwonna okwa Mukama ne kuteekebwateekebwa ku lunaku olwo okukwata Okuyitako n'okuweerayo ebiweebwayo ebyokebwa ku kyoto kya Mukama ng'ekiragiro kya kabaka Yosiya bwe kyali.
17 Abaana ba Isiraeri abaali eyo ne bakwata Okuyitako mu biro ebyo n'embaga ey'emigaati egitazimbulukuswa, ennaku musanvu.
18 So tewabangawo Kuyitako okwafaanana okwo okwakwatibwa mu Isiraeri okuva ku biro bya Samwiri nnabbi; so tewabangawo ku bassekabaka ba Isiraeri eyakwata Okuyitako okufaanana okwo Yosiya kwe yakwata, ne bakabona n'Abaleevi ne Yuda yenna ne Isiraeri abaali eyo n’abo abaali mu Yerusaalemi.
19 Mu mwaka ogw'ekkumi n'omunaana ogw'okufuga kwa Yosiya mwe baakwatira Okuyitako okwo.
20 Awo oluvannyuma lw'ebyo byonna Yosiya bwe yamala okuteekateeka yeekaalu, Neeko kabaka w’e Misiri n'atabaala Kalukemisi mu kkubo lya Fulaati: Yosiya n'afuluma okulwana naye.
21 Naye n'atuma ababaka eri ye ng'ayogera nti Onvunaana ki, ggwe kabaka wa Yuda? sitabaala ggwe leero wabula ennyumba gye nnwana nayo; era Katonda andagidde okwanguwa: va ku Katonda ali nange aleme okukuzikiriza.
22 Naye Yosiya n'ataganya kukyusa amaaso ge okumuvaako, naye ne yeefuula okulwana naye, n'atawulira bigambo bya Neeko ebyava eri akamwa ka Katonda, n'ajja okulwanira mu kivonvu Megiddo.
23 Abalasi ne balasa kabaka Yosiya; kabaka n'aganba abaddu be nti Munziyeewo; kubanga nfumitiddwa nnyo.
24 Awo abaddu be ne bamuggya nu ggaali ne bamuteeka mu ggaali lye ery'okubiri lye yalina, ne bamuleeta e Yerusaalemi; n'afa n'aziikibwa mu masiro ga bajjajjaabe. Yuda yenna ne Yerusaalemi ne bakaabira Yosiya.
25 Ne Yeremiya n'akungubagira Yosiya: n'abasajja bonna abayimbi n'abakazi abayimbi ne boogera ku Yosiya nu kukungubaga kwabwe ne leero; ne bakufuula etteeka mu Isiraeri: era, laba, kwawandiikibwa mu kukungubaga.
26 Era ebikolwa ebirala byonna ebya Yosiya n'ebirungi bye yakola ng'ebyo bwe biri ebyawandiikibwa mu mateeka ga Mutama,
27 n'ebikolwa bye ebyasooka n'eby'amalirwako, laba, byawandiikibwa mu kitabo kya bassekabaka ba Isiraeri ne Yuda.


text:
Yeremiya
Chapter 44
1 Ekigambo ekyajjira Yeremiya ku Bayudaaya bonna abaabeera mu nsi y'e Misiri, abaabeera e Migudooli ne Tapanesi ne Noofu mu nsi ey'e Pasuloosi, nga kyogera nti
2 Bwati bw'ayogera Mukama w'eggye, Katonda wa Isiraeri, nti Mulabye obubi bwonna bwe naleeta ku Yerusaalemi ne ku kibuga byonna ebya Yuda; era, laba, leero matongo, so tewali muntu abeera omwo;
3 olw'obubi bwabwe bwe bakoze okunsunguwaza, kubanga baagenda okwoteza obubaane n'okuweereza bakatonda abalala be batamanyanga bo newaakubadde mmwe newakubadde bajjajjammwe.
4 Era naye nabatumira abaddu bange bonna bannabbi, nga ngolokoka mu makya ne mbatuma, nga njogera nti Abaffe! temukola kigambo kino eky'omuzizo kye nkyawa.
5 Naye ne batawuliriza so tebaatega kutu okukyuka okuleka obubi bwabwe, obutayoterezanga bakatonda abalala obubaane.
6 Ekiruyi kyange n'obusungu bwange kyebwava bufukibwa ne bubuubuuka mu bibuga bya Yuda ne mu nguudo ez'e Yerusaalemi; era bizise birekeddwa awo, nga bwe kiri leero.
7 Kale nno Mukama, Katonda ow'eggye, Katonda wa Isiraeri, kyava ayogera bw’ati nti Kiki ekibakoza ekibi ekyenkana awo okwonoona emmeeme zammwe mmwe, okwemalirawo omusajja n'omukazi, omwana n'ayonka, wakati mu Yuda, obutabalekera abasigalawo;
8 kubanga munsunguwaza n'emirimu egy'emikono gyammwe, nga mwotereza bakatonda abalala obubaane mu nsi y'e Misiri gye mwagenda okubeera; mulyoke mumalibwewo, era mubeere ekikolimo n'ekivume mu mawanga gonna ag'omu nsi?
9 Mwerabidde obubi bwa bajjajjammwe n'obubi bwa bassekabaka ba Yuda n'obubi bw'abakazi baabwe n'obubi bwammwe mmwe n'obubi bw'abakazi bammwe bwe baakolera mu nsi ya Yuda ne mu nguudo ez'e Yerusaalemi?
10 Tebannaba kumalwamu malala ne leero, so tebannatya, so tebatambulidde mu mateeka gange newakubadde mu biragiro byange bye nnateeka mu maaso gammwe ne mu maaso ga bajjajjammwe.
11 Mukama w'eggye, Katonda wa Isiraeri, kyava ayogera bw'ati nti Laba, ndikakasa amaaso gange okuboolekera olw'obubi, okuzikiriza Yuda yenna.
12 Era ndiddira ekitundu kya Yuda ekifisseewo abakakasizza amaaso gaabwe okuyingira mu nsi y'e Misiri okutuula omwo, era bonna balimalibwawo; mu nsi y'e Misiri mwe baligwira; balimalibwawo n'ekitala n'enjala; balifa, okuva ku muto okutuuka ku mukulu, n'ekitala n'enjala: era baliba kikolimo n'ekyewuunyo n'okukolima n'ekivume.
13 Kubanga ndibonereza abo abatuula mu nsi y'e Misiri nga bwe nnabonereza Yerusaalemi, n'ekitala n'enjala ne kawumpuli:
14 ne ku kitundu kya Yuda ekifisseewo abambuse okugenda mu nsi y'e Misiri okubeera omwo ne kutabaako aliwona newakubadde alisigalawo, balyoke bakomewo mu nsi ya Yuda gye baayagala okudda okubeera: kubanga tewaliba abalikomawo wabula abo abaliwonya obuwonyi.
15 Awo abasajja bonna abaamanya ng'abakazi baabwe bootereza bakatonda abalala obubaane n'abakazi bonna abaali bayimiridde awo, ekibiina ekinene, abantu bonna abaali batuula mu nsi y'e Misiri e Pasuloosi, ne baddamu Yeremiya nga boogera nti
16 Ekigambo ky'otubuuliridde mu linnya lya Mukama tetuukuwulire.
17 Naye tetulirema kutuukiriza buli kigambo ekyakava mu kamwa kaffe, okwotereza kabaka w'eggulu omukazi obubaane n'okumufukira ebiweebwayo eby'okunywa nga bwe twakolanga, ffe ne bajjajjaffe, bassekabaka baffe n'abakungu baffe, mu bibuga bya Yuda ne mu nguudo ez'e Yerusaalemi: kubanga lwe twabanga n'eby'okulya ebingi, ne tuba bulungi ne tutalaba bubi.
18 Naye kasookedde tulekayo okwotereza kabaka w'eggulu omukazi obubaane n'okumufukira ebiweebwayo eby'okunywa, tubadde mu kwetaaga n'okumalibwawo ekitala n'enjala.
19 Era bwe twayoterezanga kakabaka w'eggulu omukazi obubaane ne tumufukira ebiweebwayo eby'okunywa, twamufumbira emigaati okumusinza ne tumufukira ebiweebwayo eby'okunywa awatali babbaffe?
20 Awo Yeremiya n'agamba abantu bonna, abasajja n'abakazi, abantu bonna abaali bamuzzeemu bwe batyo, ng'ayogera nti
21 Obubaane bwe mwayotereza mu bibuga bya Yuda ne mu nguudo ez'e Yerusaalemi, mmwe ne bajjajjammwe, bassekabaka bammwe n'abakungu bammwe, n'abantu ab'omu nsi, Mukama teyabajjukira, so tekyajja mu mwoyo gwe?
22 n'okuyinza Mukama n'atayinza kuzibiikiriza nate olw'obubi obw'ebikolwa byammwe n'olw'emizizo gye mwakola; ensi yammwe kyevudde efuuka amatongo n'ekyewuunyo n'ekikolimo, nga tewali agituulamu, nga bwe kiri leero.
23 Kubanga mwayoteza obubaane, era kubanga mwayonoona Mukama, so temugondedde ddoboozi lya Mukama so temutambulidde mu mateeka ge newakubadde mu biragiro bye newakubadde mu ebyo bye yategeeza; obubi buno kyebuvudde bubatuukako, nga bwe kiri leero.
24 Era nate Yeremiya n'agamba abantu bonna n'abakazi bonna nti Muwulire ekigambo kya Mukama, mmwe mwenna aba Yuda abali mu nsi y'e Misiri:
25 bw'ati bw'ayogera Mukama w'eggye, Katonda wa Isiraeri, nti Mmwe ne bakazi bammwe mwogedde n'obumwa era mukituukirizza n'emikono gyammwe, nga mwogera nti Tetulirema kutuukiriza bweyamo bwaffe bwe tweyama okwoterezanga kabaka w'eggulu omukazi obubaane n'okumufukiranga ebiweebwayo eby'okunywa: kale munyweze obweyamo bwammwe era mutuukirize obweyamo bwammwe.
26 Kale muwulire ekigambo kya Mukama, mmwe mwenna aba Yuda ababeera mu nsi y'e Misiri: laba, ndayidde erinnya lyange ekkulu, bw'ayogera Mukama, ng'erinnya lyange teririyitibwa nate mu kamwa k'omuntu yenna owa Yuda mu nsi yonna ey'e Misiri, ng'ayogera nti Nga Mukama Katonda bw'ali omulamu.
27 Laba, mbalabirira olw'obubi so si lwa bulungi: n'abasajja bonna aba Yuda abali mu nsi y'e Misiri balimalibwayo ekitala n'enjala, okutuusa lwe baliggwaawo.
28 N'abo abaliwona ekitala balikomawo okuva mu nsi y'e Misiri ne bajja mu nsi ya Yuda, omuwendo gwabwe nga mutono; n'ekitundu kyonna ekya Yuda abagenze mu nsi y'e Misiri okubeera omwo balimanya oyo bw'ali ekigambo kye kye kiriyimirira, ekyange oba ekyabwe.
29 Era kano ke kanaaba akabonero gye muli, bw'ayogera Mukama, nga ndibabonereza mu kifo kino, mulyoke mumanye ng'ebigambo byange tebirirema kuyimirira gye muli olw'obubi:
30 bw'ati bw'ayogera Mukama nti Laba, ndiwaayo Falaawo Kofera kabaka w'e Misiri mu mukono gw'abalabe be ne mu mukono gw'abo abanoonya obulamu bwe; nga bwe nnawaayo Zeddekiya kabaka wa Yuda mu mukono gwa Nebukadduleeza kabaka w'e Babulooni omulabe we era eyanoonya obulamu bwe.


text:
Essuula 7
1 Kabona asinga obukulu n'ayogera nti Ebyo bwe biri bwe bityo?
2 Suteefano n'agamba nti Abasajja ab'oluganda era bassebo, muwulire. Katonda ow'ekitiibwa yalabikira jjajjaffe Ibulayimu ng'ali e Mesopotamiya, nga tannabeera Kalani,
3 n'amugamba nti Va mu nsi yannyo ne mu kika kyo, ogende mu nsi gye ndikulaga.
4 Awo n'ava mu nsi y'Abakaludaaya, n'abeera mu Kalani: oluvannyuma kitaawe bwe yamala okufa, n'amuggyayo n'amuleeta mu nsi eno mwe mutudde mmwe kaakano;
5 so teyamuwa butaka muno newakubadde awalinnyibwa ekigere: n'asuubiza okugimuwa okugirya, ye n'ezzadde lye oluvannyuma lwe, nga tannaba na mwana.
6 Katonda n'ayogera bw'ati ng'ezzadde lye baliba bagenyi mu nsi y'abalala; balibafuula abaddu, balibakolera obubi emyaka bikumi bina.
7 N'eggwanga eriribafuula abaddu nze ndisala omusango gwalyo, bwe yayogera Katonda: n'oluvannyuma balivaayo balinsinziza mu kifo kino.
8 N'amuwa endagaano ey'okukomola: awo Ibulayimu n'azaala Isaaka, n'amukomolera ku lunaku olw'omunaana: ne Isaaka n'azaala Yakobo: ne Yakobo n'azaala bajjajja abakulu ekkumi n'ababiri.
9 Bajjajja abakulu bwe baakwatirwa Yusufu obuggya ne bamutunda mu Misiri. Katonda n'abeeranga naye,
10 n'amulokola mu nnaku ze zonna, n'amuwa okuganja n'amagezi mu maaso ga Falaawo kabaka w’e Misiri, n'amufuula omufuzi mu Misiri ne mu nnyumba ye yonna.
11 Enjala n'egwa ku nsi yonna ey'e Misiri n'eya Kanani, n'ellnaku nnyingi, so ne batalaba mmere bajjajjaffe.
12 Naye Yakobo bwe yawulira ng'emmere enkalu eri Misiri, n'atuma bajjajjaffe omulundi ogw'olubereberye:
13 n'omulundi ogw'okubiri Yusufu baganda be ne bamutegeera: ekika kya Yusufu ne kimanyibwa Falaawo.
14 Yusufu n'atuma n'ayita Yakobo kitaawe ne baganda be bonna, abantu nsanvu mu bataano.
15 Yakobo n'akkirira e Misiri, n'afiirayo, ye ne bajjajjaffe;
16 ne batwalibwa e Sekemu; ne baziikibwa mu ntaana Ibulayimu gye yagula omuwendo gw'effeeza ku baana ba Kamoli mu Sekemu.
17 Naye ng'ebiro eby'okusuubiza bwe byali okumpi, Katonda kwe yayatulira Ibulayimu, abantu ne beeyongera ne baala mu Misiri,
18 okutuusa kabaka omulala lwe yabaawo ku Misiri ataamanya Yusufu.
19 Oyo bwe yasalira amagezi eggwanga lyaffe, n'akola obubi bajjajjaffe, ng'abasuuzanga abaana baabwe abawere baleme okubeera abalamu.
20 Mu biro ebyo Musa n'azaalibwa, n'abeera mulungi eri Katonda, ne bamuliisiza emyezi esatu mu nnyumba ya kitaawe.
21 Bwe yasuulibwa, muwala wa Falaawo n'amutwala n'amulera ng'omwana we.
22 Musa n'ayigirizibwa mu magezi gonna ag'e Misiri; n'abeera wa maanyi mu bigambo bye ne mu bikolwa bye.
23 Naye obukulu bwe yali alitera okutuusa emyaka amakumi ana, n'alowooza mu mutima gwe okulaba baganda be, abaana ba Isiraeri.
24 Bwe yalaba omuntu akolwa obubi, n'amutaasa, n'amuwoolera eggwanga omuntu eyali akolwa obubi, n'akuba Omumisiri.
25 N'alowooza nti baganda be banaategeera nga Katonda agenda okubawa obulokozi mu mikono gye: naye tebaategeera.
26 Nate ku lunaku olw'okubiri n'abasanga nga balwana, n'agezaako okubatabaganya, ng'agamba nti Abasajja, mmwe muli ba luganda: kiki ekibakoza obubi mwekka na mwekka?
27 Naye oli eyali akola munne obubi n'amusindika eri, ng'agamba nti Ani eyakufuula ggwe omukulu n'omulamuzi waffe?
28 Oyagala kunzita nze nga bwe watta Omumisiri jjo?
29 Musa n'adduka olw'ekigambo ekyo, n'abeera mugenyi mu nsi ya Midiyaani, gye yazaalira abaana babiri ab'obulenzi.
30 Awo emyaka amakumi ana bwe gyatuuka, malayika wa Mukama n'amulabikira mu nnimi z'omuliro nga gwaka mu kisaka, bwe yali mu ddungu ku lusozi Sinaayi.
31 Musa bwe yalaba ne yeewuunya ky'alabye. Bwe yasembera okwetegereza, ne wabaawo eddoboozi lya Mukama nti
32 Nze Katonda wa bajjajja bo, Katonda wa Ibulayimu, era owa Isaaka, era owa Yakobo. Musa n'akankana, so teyaguma kutunuulira.
33 Mukama n'amugamba nti Sumulula engatto eziri mu bigere byo: kubanga mu kifo wano w'oyimiridde watukuvu.
34 Okulaba ndabye okukolwa obubi abantu bange abali mu Misiri, ne mpulira okusinda kwabwe, ne nzika okubawonya. Kale kaakano jjangu, nnaakutuma mu Misiri.
35 Oyo Musa gwe baagaana nga bagamba nti Ani eyakufuula omukulu era omulamuzi? oyo Katonda gwe yatuma okuba omukulu era omununuzi mu mukono gwa malayika eyamulabikira mu kisaka.
36 Oyo n'abaggyayo bwe yamala okukola amagero n'obubonero mu Misiri, ne mu Nnyanja Emmyufu, ne mu ddungu emyaka amakumi ana.
37 Oyo ye Musa oli eyagamba abaana ba Isiraeri nti Katonda alibaleetera nnabbi aliva mu baganda bammwe nga nze.
38 Oyo ye yali mu kkanisa mu ddungu, wamu ne malayika eyayogerera naye ku lusozi Sinaayi, era wamu ne bajjajjaffe; eyaweebwa ebigambo eby'obulamu okutuwa ffe:
39 bajjajjaffe gwe bataayagala kuwulira, naye baamusindika eri, ne baddayo e Misiri mu mitima gyabwe,
40 nga bagamba Alooni nti Tukolere bakatonda abalitukulembera: kubanga Musa oyo, eyatuggya mu nsi y'e Misiri, tetumanyi ky'abadde.
41 Ne bakola ennyana mu nnaku ziri, ekifaananyi ne bakireetera ssaddaaka, ne basanyukira emirimu gy'emikono gyabwe.
42 Naye Katonda n'akyuka, n'abawaayo okusinzanga eggye ery'omu ggulu; nga bwe kyawandiikibwa mu kitabo kya bannabbi nti Mwampeeranga nze ensolo ezattibwanga ne ssaddaaka Emyaka amakumi ana mu ddungu, ennyumba ya Isiraeri?
43 Ne musitula eweema ya Moloki, N'emmunyeenye ya katonda Lefani, Ebifaananyi bye mwakola okubisinzanga: Nange ndibatwala ennyuma w’e Babbulooni.
44 N'eweema ey'obujulirwa yali ne bajjajjaffe mu ddungu, nga bwe yalagira eyagamba Musa okugikola ng'engeri gye yalaba bwe yali:
45 bajjajjaffe bwe baagiweebwa ne bagireeta wamu ne Yoswa bwe baalya amatwale g'ab'amawanga, Katonda be yagobanga mu maaso ga bajjajjaffe okutuusa mu nnaku za Dawudi;
46 eyasiimibwa mu maaso ga Katonda, n'asaba okumunoonyeza aw'okutuuza Katonda wa Yakobo.
47 Naye Sulemaani n'amuzimbira ennyumba.
48 Naye Ali waggulu ennyo tatuula mu nnyumba ezaakolebwa n'emikono; nga nnabbi bw'ayogera nti
49 Eggulu ye ntebe yange, N'ensi ye ntebe y'ebigere byange: Nnyumba ki gye mulinzimbira? bw'ayogera Mukama: Oba kifo ki mwe ndiwummulira?
50 Omukono gwange si gwe gwabikola ebyo byonna?
51 Mmwe abalina ensingo enkakanyavu, abatakomolebwa mu mitima ne mu matu, mmwe muziyiza bulijjo Omwoyo Omutukuvu; nga bajjajja bammwe, nammwe bwe mutyo.
52 Nnabbi ki gwe bataayigganya bajjajjammwe? Battanga abaasooka okubuulira ebigambo eby'okujja kwe Omutuukirivu, gwe mumaze okuwaayo kaakano okumutta;
53 mmwe abaaweebwa amateeka nga bwe gaalagirwa bamalayika, so temwagakwata.
54 Awo bwe baawulira ebyo ne balumwa mu mitima gyabwe, ne bamulumira obujiji.
55 Naye bwe yajjula Omwoyo Omutukuvu, n'akaliriza amaaso mu ggulu, n'alaba ekitiibwa kya Katonda, ne Yesu ng'ayimiridde ku mukono ogwa ddyo ogwa Katonda;
56 n'agamba nti Laba, ntunuulidde eggulu nga libikkuse n'Omwana w'Omuntu ng'ayimiridde ku mukono ogwa ddyo ogwa Katonda.
57 Ne baleekaana n'eddoboozi ddene, ne baziba amatu gaabwe, ne bamweyiwako n'omwoyo gumu,
58 ne bamusindiikiriza ebweru w'ekibuga, ne bamukuba amayinja. Abajulirwa ne bateeka engoye zaabwe ku bigere by'omulenzi, erinnya lye Sawulo.
59 Ne bakuba amayinja Suteefano bwe yasaba n'agamba nti Mukama wange Yesu, twala omwoyo gwange.
60 N'afukamira n'akaaba n'eddoboozi ddene nti Mukama wange, tobabalira kibi kino. Bwe yamala okwogera ebyo ne yeebaka.


text:
Okubala
Chapter 31
1 Mukama n'agamba Musa nti
2 Woolera eggwanga ly'abaana ba Isiraeri ku Bamidiyaani; oluvannyuma olyoke okuŋŋaanyizibwe eri abantu bo.
3 Musa n'agamba abantu nti Muggye mu mmwe abasajja mubawe eby'okulwanyisa olw'entalo, batabaale Midiyaani, okuwoolera eggwanga lya Mukama ku Midiyaani.
4 Munaggya ku buli kika lukumi okubunya ebika byonna ebya Isiraeri, ne mubatuma okutabaala.
5 Awo ne baleeta ku nkumi za Isiraeri, ku buli kika lukumi, kakumi mu enkumi bbiri nga balina eby'okulwanyisa olw'entalo.
6 Musa n'abasindika okutabaala, ku buli kika lukumi, bo ne Finekaasi mutabani wa Eriyazaali kabona, okutabaala, awamu n'ebintu eby'omu watukuvu n'amakondeere agalawa mu mukono gwe.
7 Ne balwana ne Midiyaani, nga Mukama bwe yalagira Musa; ne batta buli musajja.
8 Ne batta bakabaka ba Midiyaani wamu n'abalala abattibwa; Evi ne Lekemu, ne Zuuli, ne Kuula, ne Leeba, bakabaka ba Midiyaani abataano: ne Balamu mutabani wa Byoli baamutta n'ekitala.
9 Abaana ba Isiraeri ne banyaga abakazi ba Midiyaani n'abaana baabwe abato; n'ebisibo byabwe byonna, n'embuzi zaabwe zonna, n'ebintu byabwe byonna ne babitwala okuba omunyago.
10 N'ebibuga byabwe byonna mu bifo mwe baasulanga, n'ensiisira zaabwe zonna, ne babyokya omuliro.
11 Ne batwala omunyago gwonna ne bye baafuna byonna, oba nga bantu oba nga nsolo.
12 Ne baleeta omwandu ne bye baafuna n'omunyago eri Musa n'eri Eriyazaali kabona n'eri ekibiina ky'abaana ba Isiraeri, eri olusiisira olwali mu nsenyi za Mowaabu, eziri ku Yoludaani e Yeriko.
13 Awo Musa ne Eriyazaali kabona n'abakulu bonna ab'ekibiina ne bafuluma okubasisinkana ebweru w'olusiisira.
14 Musa n'asuguwalira abaami b'eggye, abaami b'enkumi n'abaami b'ebikumi, abaava mu kuweereza mu lutabaalo.
15 Musa n'abagamba nti Abakazi bonna mubawonyezza okufa?
16 Laba, bano be baasobesa abaana ba Isiraeri ku Mukama, olw'okuteesa kwa Balamu, mu bigambo bya Peoli, bw'atyo kawumpuli n'aba mu kibiina kya Mukama.
17 Kale nno kaakano mutte buli musajja ku baana abato, era mutte buli mukazi eyamanya omusajja ng'asula naye.
18 Naye abaana abato ab'obuwala, abatamanyanga musajja nga basula naye, mubeewonyeze obutafa.
19 Era musiisire ebweru w'olusiisira ennaku musanvu: buli eyatta omuntu yenna, era buli eyakoma ku muntu yenna eyattibwa, mwerongoose ku lunaku olw'okusatu ne ku lunaku olw'omusanvu, mmwe n'omwandu gwammwe.
20 Na buli kyambalo na buli kintu eky'eddiba, n'omulimu gwonna ogw'ebikuzzi by'embuzi, n'ebintu byonna eby'emiti, muneerongoosa.
21 Eriyazaali kabona n'agamba abasajja abatabaazi abaatabaala nti Lino lye tteeka ery'ekiragiro Mukama ky'alagidde Musa:
22 naye zaabu ne ffeeza, ekikomo, ekyuma, ebbaati, n'erisasi,
23 buli kintu ekiyinza omuliro, munaakiyisa mu muliro, ne kiba kirongoofu; naye kinaalongoosebwa n'amazzi ag'okwawula: n'ebyo byonna ebitayinza muliro munaabiyisa mu mazzi.
24 Era mulyoza engoye zammwe ku lunaku olw'omusanvu, ne muba balongoofu, oluvannyuma ne mulyoka muyingira mu lusiisira.
25 Mukama n'agamba Musa nti
26 Bala omuwendo gw'omunyago ogwanyagibwa, abantu era n'ensolo, ggwe ne Eriyazaali kabona n'emitwe gy'ennyumba za bakitaabwe ez'ekibiina:
27 mwawulemu omunyago ebitundu bibiri; eky'abasajja abamanyi entalo abaatabaala, n'eky'ekibiina kyonna:
28 omusolooleze Mukama omusolo ku basajja abatabaazi abaatabaala: buli bitaano obulamu bumu, ku bantu ne ku nte ne ku ndogoyi ne ku mbuzi:
29 guggye ku kitundu kyabwe, oguwe Eriyazaali kabona, okuba ekiweebwayo ekisitulibwa ekya Mukama.
30 Ne ku kitundu eky'abaana ba Isiraeri onoggyako obumu obuggibwa ku buli ataano, ku bantu, ku nte, ku ndogoyi, ne ku mbuzi, ku nsolo zonna, n'obuwa Abaleevi, abakuuma ennyumba ya Mukama gye baateresebwa.
31 Musa ne Eriyazaali kabona ne bakola nga Mukama bwe yalagira Musa.
32 N'eby'okugereka ebyafikkawo ku munyago abasajja abatabaazi gwe baanyaga, byali endiga obusiriivu mukaaga mu obukumi musanvu mu enkumi ttaano,
33 n'ente obukumi musanvu mu enkumi bbiri,
34 n'endogoyi obukumi mukaaga mu lukumi,
35 n'abantu obukumi busatu mu enkumi bbiri okugatta bonna, ku bakazi abatamanyanga musajja nga basula naye.
36 N'ekitundu ekyali eky'abo abaatabaala, omuwendo gwakyo kyali endiga obusiriivu busatu mu obukumi busatu mu kasanvu mu bitaano:
37 n'omusolo gwa Mukama ogw'oku ndiga gwali lukaaga mu nsanvu mu ttaano.
38 N'ente zaali obukumi busatu mu kakaaga; ku ezo omusolo gwa Mukama gwali nsanvu mu bbiri.
39 N'endogoyi zaali obukumi busatu mu bitaano; ku ezo omusolo gwa Mukama gwali nkaaga mu emu.
40 N'abantu baali kakumi mu kakaaga; ku abo omusolo gwa Mukama gwali abantu asatu mu babiri.
41 Musa n'awa Eriyazaali kabona omusolo, kye kyali ekiweebwayo ekisitulibwa ekya Mukama, nga Mukama bwe yalagira Musa.
42 Musa n'aggya ku kitundu eky'abaana ba Isiraeri, Musa kye yayawula ng'akiggya ku basajja abaatabaala,
43 (era ekitundu eky'ekibiina kyali endiga obusiriivu busatu mu obukumi busatu mu kasanvu mu bitaano,
44 n'ente obukumi busatu mu kakaaga,
45 n'endogoyi obukumi busatu mu bitaano,
46 n'abantu kakumi mu kakaaga;)
47 ku kitundu eky'abaana ba Isiraeri Musa n'aggya obulamu bumu obuggibwa ku buli ataano, ku bantu era ne ku nsolo, n'abiwa Abaleevi abaakuumanga ennyumba ya Mukama gye baateresebwa; nga Mukama bwe yalagira Musa.
48 N'abaami abaatwala enkumi ez'omu ggye, abaami b'enkumi n'abaami b'ebikumi, ne basemberera Musa:
49 ne bagamba Musa nti Abaddu bo babaze omuwendo gw'abasajja abatabaazi be tutwala, so tekubuzeeko muntu n'omu ku ffe.
50 Era tuleese ekirabo kya Mukama, buli muntu ky'afunye, eby'obuyonjo ebya zaabu, emikuufu egy'oku magulu, n'emisagga, empeta eziriko obubonero n'ez'omu matu, n'ebikomo, okutangirira obulamu bwaffe mu maaso ga Mukama
51 Musa ne Eriyazaali kabona ne babaggyako ezaabu, eby'obuyonjo byonna ebiweese.
52 Ne zaabu yonna ey'ekiweebwayo ekisitulibwa kye baawaayo eri Mukama; nga bagiggya ku baami b'enkumi ne ku baami b'ebikumi, yali sekeri kakumi mu kakaaga mu lusanvu mu ataano.
53 (Kubanga abasajja abatabaazi; baali beenyagidde ebintu, buli muntu ebibye.)
54 Musa ne Eriyazaali kabona ne batwala ezaabu ey'abaami b'enkumi n'ab'ebikumi, ne bagireeta mu weema ey'okusisinkanirangamu, okuba nga ekijjukizo eri abaana ba Isiraeri mu maaso ga Mukama.


text:
Olubereberye
Essuula 14
1 Awo mu mirembe gya Amulaferi kabaka w'e Sinali, Aliyoki, kabaka w'e Erasali, Kedolawomeeri, kabaka w'e Eramu, n'egya Tidali, kabaka w'e Goyiyimu,
2 ne balwana ne Bbeera, kabaka w'e Sodoma, ne Bbiruusa, kabaka w'e Ggomola, Sinaabu, kabaka w'e Aduma, ne Semebeeri, kabaka w'e Zeboyiyimu, ne kabaka w'e Bera (ye Zowaali).
3 Abo bonna ne beegattira mu kiwonvu Sidimu (eyo ye nnyanja ey'omunnyo):
4 Ne baweerereza Kedolawomeeri emyaka kkumi n'ebiri, ne mu mwaka ogw'ekkumi n'esatu ne bajeema.
5 Ne mu mwaka ogw'ekkumi n'ena Kedolawomeeri n'ajja, ne bakabaka abaali awamu naye, ne bakubira Abaleefa mu Asuterosikalumayimu, n'Abazuuzi mu Kaamu, n'Abemi mu Savekiriyasayimu,
6 n'Abakooli ku lusozi lwabwe Seyiri, ne babagoba okutuusa Erupalaani ekiri okumpi n'eddungu.
7 Ne baddayo ne batuuka e Nuumisupaati (ye Kadesi), ne bakuba ensi yonna eya Abameleki, era n'eya Abamoli, abaatuula mu Kazazonutamali.
8 Ne watabaala kabaka w'e Sodoma, ne kabaka w'e Ggomola, ne kabaka w'e Aduma, ne kabaka w'e Zeboyiyimu, ne kabaka w'e Bera (ye Zowaali); ne bategeka olutalo okulwanira nabo mu kiwonvu Sidimu;
9 okulwana ne Kedolawomeeri, kabaka w'e Eramu, ne Tidali, kabaka w'e Goyiyimu, ne Amulafeeri, kabaka w'e Sinali, ne Aliyooki kabaka w'e Erasali: bakabaka abana nga balwana n'abataano.
10 Era ekiwonvu Sidimu kyali kijjudde obunnya obw'ebitosi; ne bakabaka w’e Sodoma ne Ggomola ne badduka, ne bagwa omwo, n'abo abaasigalawo ne baddukira ku lusozi.
11 Ne banyaga abintu byonna eby'omu Sodoma ne Ggomola, n'ebyokulya byabwe byonna, ne beegendera.
12 Ne banyaga Lutti, omwana wa muganda wa Ibulaamu, eyatuulanga mu Sodoma, n'ebintu bye, ne bagenda.
13 Ne wajja omu eyawonawo, n'abuulira Ibulaamu Omwebbulaniya: oyo yatuulanga awali emivule gya Mamule Omwamoli, muganda wa Esukoli, era muganda wa Aneri; nabo baali nga balagaanye ne Ibulaamu.
14 Ibulaamu bwe yawulira nga baanyaga muganda we, n'agenda ne basajja be abaayigirizibwa okulwana, abaazaalirwa mu nnyumba ye, ebikumi bisatu mu kkumi mu munaana, ne babagoberera okutuusa ku Ddaani.
15 Ne baawukanamu okubalumba ekiro, ye n'abaddu be, ne babakuba, ne babagoberera okutuusa ku Kkoba, ekiri ku mukono ogwa kkono ogw'e Ddamasiko.
16 N'akomyawo ebintu byonna, era n'akomyawo ne muganda we Lutti, n'ebintu bye, era n'abakazi, n'abantu.
17 Ne kabaka w'e Sodoma n'afuluma okumusisinkana, bwe yamala okukomawo ng'asse Kedolawomeeri ne bakabaka abaali naye, mu kiwonvu Save (kye kiwonvu kya kabaka).
18 Ne Merukizeddeeki kabaka w'e Ssaalemi n'aleta emmere n'omwenge: era ye yali kabona wa Katonda ali waggulu ennyo.
19 N'amusabira omukisa, n'ayogera nti Ibulaamu aweebwe omukisa, Katonda ali waggulu ennyo, nannyini ggulu n'ensi:
20 era Katonda ali waggulu ennyo atenderezebwe akugabidde abalabe bo mu mukono gwo. N'amuwa ekitundu eky'ekkumi ekya byonna.
21 Kabaka w'e Sodoma n'agamba Ibulaamu nti Mpa nze abantu, ebintu obyetwalire ggwe.
22 Ibulaamu n'agamba kabaka w'e Sodoma nti Nnyimusizza omukono gwange eri Mukama Katonda ali waggulu ennyo, nannyini ggulu n'ensi,
23 nga ndayira nti siritwala kaggwa newakubadde akakoba k'engatto newakubadde akantu konna k'olina, oleme okwogera nti Mmugaggawazizza Ibulaamu:
24 wabula ebyo abavubuka bye balidde, n'omugabo gw'abasajja abaagenda nange; Aneri, Esukoli; ne Mamule abo batwale omugabo gwabwe.


text:
Matayo
Chapter 28
1 Naye olunaku olwa ssabbiiti bwe lwali lugenda okuggwaako, ng'olunaku olw'olubereberye mu nnaku omusanvu lunaatera okukya, Malyamu Magudaleene ne Malyamu ow'okubiri ne bajja okulaba amalaalo.
2 Laba, ne wabaawo ekikankano ekinene ku nsi; kubanga malayika wa Mukama yava mu ggulu, n'ajja n'ayiringisa ejjinja okuliggyawo, n'alituulako.
3 Naye ekifaananyi kye kyali nga kumyansa, n'engoye ze zaali zitukula ng'omuzira:
4 era entiisa ye n'ekankanya abakuumi, ne baba ng'abafudde.
5 Naye malayika n'addamu n'agamba abakazi nti Mmwe temutya: kubanga mmanyi nga munoonya Yesu eyakomererwa.
6 Tali wano; kubanga azuukidde, nga bwe yagamba. Mujje, mulabe ekifo Mukama we yagalamira.
7 Mugende mangu, mubuulire abayigirizwa be nti Azuukidde mu bafu; laba, abakulembera okugenda e Ggaliraaya; gye mulimulabira: laba, mbabuulidde.
8 Ne bava mangu ku ntaana, n'entiisa n'essanyu lingi, ne baddukana okubuulira abayigirizwa be.
9 Laba, Yesu n'abasisinkana, n'agamba nti Mirembe. Ne bajja ne bamukwata ebigere, ne bamusinza.
10 Awo Yesu n'abagamba nti Temutya: mugende mubuulire baganda bange bagende e Ggaliraaya, gye balindabira.
11 Naye bwe baali bagenda, laba abakuumi abamu ne bajja mu kibuga, ne babuulira bakabona abakulu byonna ebibaddeyo.
12 Ne bakuŋŋaana wamu n'abakadde, ne bateesa wamu, ne babaweera basserikale effeeza nnyingi,
13 ne bagamba nti Mugambanga nti Abayigirizwa be bajja ekiro, ne bamubba ffe nga twebase.
14 Naye ekigambo kino bwe kiribuulirwa ow'essaza, ffe tulimuwooyawooya, nammwe tulibaggyako omusango.
15 Nabo ne batwala effeeza, ne bakola nga bwe baaweererwa: ekigambo kino ne kibuna mu Bayudaaya, okutuusa leero.
16 Naye abayigirizwa ekkumi n'omu ne bagenda e Ggaliraaya, ku lusozi Yesu gye yabalagira.
17 Bwe baamulaba ne bamusinza: naye abalala ne babuusabuusa.
18 Yesu n'ajja n'ayogera nabo, n'agamba nti Mpeereddwa obuyinza bwonna mu ggulu ne ku nsi.
19 Kale mugende, mufuule amawanga gonna abayigirizwa, nga mubabatiza okuyingira mu linnya lya Kitaffe n'Omwana n'Omwoyo Omutukuvu;
20 nga mubayigiriza okukwata byonna bye nnabalagira mmwe: era, laba, nze ndi wamu nammwe ennaku zonna, okutuusa emirembe gino lwe giriggwaawo.


text:
Ekitundu 6: Okuzaalibwa kwa Yesu Okutuuka ku Kufa Kwe
Malayika Gabulyeri yatumibwa eri omuwala ayitibwa Malyamu. Yamugamba nti ajja kuzaala omwana ow’okufuga nga kabaka emirembe gyonna. Omwana, Yesu, yazaalirwa mu kisibo, abasumba gye bajja okumukyalira. Oluvannyuma emmunyeenye yakulembera abasajja okuva e Buvanjuba okutuuka ku mwana ono omuto. Tumanya eyabaleetera okulaba emmunyeenye eyo, era n’engeri Yesu gye yawonyezebwamu okuttibwa.
Ekiddako, tulaba Yesu, nga wa myaka 12 ng’ayogera n’abayigiriza mu yeekaalu. Emyaka kkumi na munaana oluvannyuma lw’ekyo, Yesu yabatizibwa, era n’atandika omulimu gw’okubuulira n’okuyigiriza Obwakabaka Katonda gwe yamutuma okukola ku nsi. Okumuyamba okukola omulimu guno Yesu yalonda abasajja 12 era n’abafuula abatume be.
Yesu era yakola eby’amagero bingi. Yaliisa enkumi n’enkumi z’abantu ebyennyanja bitono nnyo wamu n’emigaati mitono nnyo. Yawonya abalwadde era n’azuukiza n’abafu. Mu nkomerero tuyiga ebintu bingi ebyatuuka ku Yesu mu nnaku z’obulamu bwe ezaasembayo, era n’engeri gye yattibwamu. Yesu yabuulira okumala emyaka ng’esatu n’ekitundu, n’olwekyo EKITUNDU 6 kikwata ku kiseera kya myaka nga 34.


text:
Waliwo abantu naddala abaana ababulwa ekirungo mu mubiri gwabwe ekisiba omusaayi singa baba bafunye ekiwundu.
Abantu nga bano basobola okuggwaamu omusaayi akawundu nebwekaba katono nnyo.Bangi ku baana bano tebasobodde kutaasibwa era ne bafa olw’okuggwamu omusaayi.
Kyokka waliwo ekirungo ekiyinza okubakubwa n’ekikola ng’ekirungo ky'obutonde ekisiba omusaayi ne gulema okubaggwamu, Eby’embi ekirungo kino nakyo kya bbula...Irene Namyalo alondodde ekirwadde kino ekimanyiddwa nga Haemophilia mu lungereza..


text:
Owoomukwano nnalulungi wange maama Nagaddya,
Nkutte ekkalaamu eno okukwebaza sswiiti kammonde wange olw’ebbaluwa gye wampandiikidde. Wadde nnaluddewo okugisoma naye nnafunye akadde ne ngisoma n’obwegendereza wabula yantadde mu kattu akatagambika.
Mukwano okimanyi ndi musajja muwagizi wa mupiira lukulwe era oluusi ne kalisiiti nkagula. Ojjukira ku mulundi guli mu kikopo kya Premier lisiiti lwe yatoola ne tupepeya okukamala? Ate bwe kyatuuse ku gino egy’ensi yonna egiri e Brazil ku luno gimmazeemu nnyo.
Obutakukisa mukwano empaka z’omulundi guno zinkutte nnyo omubabiro okusinga endala zonna ze mbadde ndaba.Buli mupiira lwe gutandika ssaagala kuva mu kifo okutuusa nga ffirimbi envannyuma evuze.
Ate okuva empaka zino lwe zaayingira olusamba olwokubiri,ebirowoozo byonna byaziwamba.Abalenzi okuli Messi owa Argentina,Neymar owa Brazil,Thomas Muller owa Germany, Robbin Van Persie ne Ajen Robben aba Holland siyinza butabeerabirako na gange nga balengera obutimba. Omanyi bano twabawa lya muyizzitasubwa. Eby’okunnyumiza obunyumiza ku mulundi guno saagala kubyesembereza.
Omanyi buli katimba lwe katoola,muli mpulira ng’omusaayi gwongera okutambula obulungi olwo situleesi yonna n’egenda.Olaba ne bwe baba tebateebye kyokka ne mbalabako obulabi mu kiwanja muli mpulira nga nteredde.
Naye kirungi emipiira gino ginaatera okuggwa era nkusaba obutava ku mulamwa gwa bufumbo bwaffe gwe tumazeemu ebbanga. Nkusuubiza obutakoowa kusaba kwange ku lw’obulungi bw’amaka gaffe.
Nkumanyi ng’omukyala omugumiikiriza era nkusaba obutaddirira ku nsonga eno.
Nagaddya munsunire ku ttama.
Nze owuwo ebbanga lyonna,
Taata Nagaddya


text:
Olugero 93: Yesu Aliisa Abantu Bangi
EKINTU ekibi kibaddewo. Yokaana Omubatiza yaakamala okuttibwa. Kerodiya, mukyala wa kabaka, yali tamwagala. Era yaleetera kabaka okutemako omutwe ga Yokaana.
Yesu bw’awulira kino, anakuwala nnyo. Agenda mu kifo ekimu ekitaliimu bantu n’abeera yekka. Naye abantu bamugoberera. Yesu bw’alaba ebibiina by’abantu, abasaasira. N’olwekyo ababuulira ku bwakabaka bwa Katonda, era awonya n’abalwadde baabwe.
Akawungeezi ako abayigirizwa be bajja gy’ali ne bamugamba: ‘Obudde buwungedde, era ekifo kino tekibeeramu bantu. Gamba abantu bagende beegulire emmere mu byalo ebiriraanyewo.’
‘Tekibeetaagisa kugenda,’ bw’atyo Yesu bw’addamu. ‘Mmwe mubawe eky’okulya.’ Akyukira Firipo n’amubuuza: ‘Wa we tuyinza okugula emmere okuliisa abantu bano bonna?’
‘Kijja kwetaagisa ssente nnyingi okugula emmere emala buli omu asobole okufunako,’ bw’atyo Firipo bw’addamu. Andereya agamba: ‘Omwana ono, asitudde emmere yaffe, alina emigaati etaano n’ebyennyanja bibiri. Naye tebiyinza kumala bantu bano bonna.’
‘Mugambe abantu batuule wansi ku muddo,’ bw’atyo Yesu bw’agamba. Awo yeebaza Katonda emmere eyo, era n’atandika okugimenyaamenyamu. Ekiddako, abayigirizwa bagabira abantu bonna emigaati n’ebyennyanja. Waliwo abasajja 5,000, era n’enkumi n’enkumi z’abakazi n’abaana. Bonna balya okutuusa bwe bakutta. Era abayigirizwa bwe bakuŋŋaanya ebifisseewo, bivaamu ebibbo 12!
Kati Yesu agamba abayigirizwa be okulinnya eryato bagende emitala w’Ennyanja Ggaliraaya. Ekiro ekyo, wabaawo embuyaga ey’amaanyi, era amayengo gasunda eryato. Abayigirizwa batya nnyo. Awo, ekiro mu ttumbi, balaba omuntu atambulira ku mazzi ng’ajja gye bali. Bawoggana olw’okutya, kubanga tebategeera kye balaba.
‘Temutya,’ bw’atyo Yesu bw’agamba. ‘Ye nze!’ Naye era tebakikkiriza. Bwe kityo Peetero agamba: ‘Bw’oba nga ggwe Mukama waffe yennyini, ŋŋamba ntambulire ku mazzi nzije gy’oli.’ Yesu amuddamu nti: ‘Jjangu!’ Era Peetero ava mu lyato n’atambulira ku mazzi! Awo afuna entiisa era n’atandika okukka mu mazzi, naye Yesu amuwonya.
Oluvannyuma, Yesu addamu okuliisa enkumi n’enkumi z’abantu. Ku luno akozesa emigaati musanvu n’ebyennyanja bitono. Era buli omu afuna ebimala. Engeri Yesu gy’alabiriramu abantu teyeewuunyisa? Bw’alifuga nga kabaka wa Katonda tetujja kweraliikirira kintu kyonna!
Matayo 14:1-32; 15:29-38; Yokaana 6:1-21.
Ebibuuzo
- Kintu ki ekibi ekituuse ku Yokaana Omubatiza, era kino Yesu kimuyisa kitya?
- Yesu aliisa atya ekibiina ky’abantu ekimugoberedde, era emmere efisseewo yenkana wa?
- Lwaki abayigirizwa batidde nnyo mu kiro, era kiki ekituuka ku Peetero?
- Yesu aliisa atya enkumi n’enkumi z’abantu omulundi ogw’okubiri?
- Lwaki kijja kuba kirungi nnyo Yesu bw’alifuga ku nsi nga Kabaka Katonda gw’alonze?
Ebibuuzo ebyongerezeddwako
- Soma Matayo 14:1-32.
Ebiri mu Matayo 14:23-32 bitutegeeza ki ku ngeri za Peetero?
Ebyawandiikibwa biraga bitya nti Peetero yalongoosaamu n’alekayo okupapa? (Mat. 14:27-30; Yok. 18:10; 21:7; Bik. 2:14, 37-40; 1 Peet. 5:6, 10)
- Soma Matayo 15:29-38.
Yesu yasiima atya engeri Kitaawe gye yali amulabiriramu? (Mat. 15:37; Yok. 6:12; Bak. 3:15)
- Soma Yokaana 6:1-21.
Leero Abakristaayo bayinza batya okukoppa ekyokulabirako kya Yesu ku bikwata ku gavumenti? (Yok. 6:15; Mat. 22:21; Bar. 12:2; 13:1-4)


text:
Bya Vicent Kato
Muganzi wa Kapere amanyiddwa nga Nakandi eyalangira Kapere obutamulabirira saako n'okumukuba n'anoba kyaddaaki amaze n'akomawo ewa bba Kapere.
okusinziira ku Kapere ategeezezza nti muganziwe Nakandi yamukubidde essimu ng'amutegeeza nga bwagenda okudda mumakage afumbe era n'amusaba amusonyiwe byonna ebyaliwo naye Kapere ky'eyakoze kwe kumusindiikira
Ssente z'entambula bwatyo nadda mu maka gaabwe agasangibwa mu Madirisa zooni e Makindye
Nakandi asabye bba munnakatemba Kapere amusonyiwe byonna ebyaliwo era ayongeddeko nti biri byonna eby'okugamba mbu Kapere yali amulekera 3000 tebyali bituufu era yasabye omwami we amusonyiwe byonna ebyayogera kati akomyewo kufumba ppaka 'last'


text:
Amannya go?
Nze Olivia Nabbosa (waggulu)
Obeera wa?
Mbeera Gayaza
Olina emyaka emeka?
23
Okola mulimu ki?
Ntunda dduuka
Wasomako?
Nnakoma mu S1 ssente we zaakoma
Olinayo ku mwana?
Nedda kubanga sifumbirwangako.
Olinayo omulimu gw’omu mutwe gw’omanyi?
Nsobola okukola n’okusiba enviiri kubanga nnabisoma
Oyagala musajja alina bisaanyizo ki?
Njagala omusajja omuwanvu, amanyi omukwano era ng’anaasobola okunkwata obulungi.
Bawe ku nnamba y’essimu
0787636051.
NZE MK. Nnina emyaka 35. Nzaalibwa Nabweru. Nsubuula Bungereza. Siri mufumbo naye nnina abaana babiri. Nnoonya sugammami. Kuba 0755554422.
Nze Mawejje R. Nnoonya omuwala atazaalangako, alina akalimu, abeera Seeta- Mukono, Omusoga oba Omuganda. Omukyakaze totawaana. Kuba 0700351518.
Nnoonya omukazi ow’okuwasa alina siriimu, Omusiraamu era nga anagondera amateeka ga Allah. Nnina emyaka 36. Ndi mu Kawempe. Kuba 0755625017.
Nze KS. Ndi muyimbi. Nnina emyaka 21. Nnoonya sugamammi alina ku ssente ate ng’amanyi omukwano. Kuba 0705232136.
Amannya go?
Francis Ssaafaali (mu kifaananyi). Ndi Mufumbira
Obeera wa?
Mbeera Kyebando-Nsooba
Okola mulimu ki?
Ndi muvuzi wa bodaboda
Olinayo ku baana?
Nnina abaana babiri
Ate mukyala yo yalaga wa?
Yatambulamu era simusuubira kudda.
Oyagala musajja wa bisaanyizo ki?
Sifa ku ggwanga na ddiini kyokka njagala alinawo akalimu akanaatusobozesa okutambuza obulungi amaka.
Abakwetaaze bakufunye batya?
Kuba 0752503320.
Nze Yasin. Nnoonya sugammami ow’emyaka 25-35, alina ssente, emmotoka, ennyumba. Nze nnina emyaka 28. Njagala alina ennyonta y’omukwano. Omuyaaye tokuba. Kuba 0759460785.
Nze David. Nnina emyaka 24. Mbeera Kyenjojo. Njagala omukazi Omunyarwanda oba Omufumbira asobora obufumbo nga simuyaye. Ayagade kuba 0759622103.
Nnoonya omukazi alina ssente n’emmotoka ne bwoba olina siriimu. Nnina emyaka 21. Mbeera Busia. Kuba 0786928883.
Nze Emma. Nnina emyaka 28. Njagala omukyala omugumiikiriza, atya Katonda, alina empisa ate nga amanyi omukwano twagalane era twekuume. Kuba 0755979751.
Nnoonya omuwala omulungi, alina ffiga nga si muyaaye. Kuba 0788689986.
Nnoonya omuwala omulungi, alina ffiga, atali muyaaye, ow’empisa ow’emyaka 18-20. Nze nnina emyaka 26. Kuba 0794770409 sagala abiipinga.
Nze Emma B. Nnina emyaka 30. Nnoonya omuwala abeera yekka ng’amanyi ky’ayagala. Kuba 0775210281.
Nze Richard Kakooza. Nnina emyaka 32. Mbeera Semuto. Nnoonya omukyala ow’okuwasa ng’ali wakati w’emyaka18-28. Bw’aba ng’ali ku Matugga-Semuto kikola. Kuba 0777220519.
Nze Richard S. Nnina emyaka 27. Mbeera Kampala. Ndi muddugavu era muwanvu. Njagala omukyala okuva ku myaka 25-45 twagalane nga si muyaaye. Kuba 0757725167.
Nze Paul Lutaaya. Njagala omuwala omwetegefu okwekebeza siriimu n’okukola obufumbo. Ateekwa okuba nga atasusaa myaka 28. Kuba 0786218683.
Nze Ken 28. Nsoma mateeka e Makerere era ndi mwaka ogusembayo. Nnoonya omukazi alina ssente, ng’asobola okunnyambako ne mmala ddiguli yange. Kuba 0794527289.
Nnoonya omukyala nga wa buvunaanyizibwa mu byonna, wa myaka 25-38 nga tasussa nzaalo bbiri. Nkubirako ku 0776608127 oba weereza obubaka.
Nnoonya omukyala eyeewa ekitiibwa, ow’emyaka 25-42, alina ennyonta ya laavu. Weereza obubaka ku 0754266448. Owebizibu tokuba.
Nze KT. Nnina emyaka 32. Nnoonya sugammami ow’emyaka gyonna mmulage laavu. Ansimye kuba 0752370046 oba 0776088768.
Nze Mark. Nnina emyaka 26. Ndabika bulungi. Njagala omukazi alina ennyonta y’omukwano. Kuba 0752891130.
Nze Douglas. Nnina emyaka 34 ne siriimu. Njagala omuwala alina siriimu naye nga tasussa myaka 27, alina ffiga ng’ali kumpi ne Kampala. Kuba 0758743105.
Nze Ronald Ssegujja 37. Mbeera Nansana. Njagala omuwala ow’emyaka 25-35, ali siriyaasi, alina omulimu. Sifa ku ggwanga wadde eddiini. Kuba 0701293063.
Nze Semei. Nnoonya sugammami alina ku ssente, ow’emyaka 28-40, Omusiraamu nga yeevuga. Nze ndi wa myaka 24. Kuba 0756459943.
NNOONYA omusajja Omusiraamu atya Allah, alina siriimu, ow’emyaka 35-50 ng’alina ssente ng’akola nga mwetegefu okwongera ssente mu bizinensi yange. Nnina emyaka 32. Kuba 0754447755.
Abakyala abanoonya
Nze Nansubuga. Nnina emyaka 27. Nnoonya omwami omukkakkamu ate ng’afaayo. Kuba 0700353045.
Nze Peninah. Nnina emyaka 26. Nnoonya omwami omuntumulamu ate nga wa buvunaanyizibwa. Ayagala kuba o755848954.
Nze Babra 40. Nnoonya omwami owokulya naye obulamu, wa myaka 40-55 ng’alina ku ssente. Sifa ku ggwanga wadde eddiini. Kuba 0782573276.
Nnoonya omusajja ng’ali ku ARVs, alabika obulungi, akola ng’ayagala obufumbo. Nnina 21. Kuba 0776155515.
Njagala omwami.. gwe tunaakola naye omukwano ogwekyama. Njagala wa mpisa, nga si muyaaye, okuva,ow’emyaka 45-70. Kuba 0751745233.
Nnoonya omwami ow’emyaka 35-55, omukkakkamu era nga wa buvunaanyizibwa. Nze Nakibuuka. Nnina emyaka 27. Ndi mutonotono era ndabika bulungi. Kuba 0700297623.
Nnoonya omwami nga wa myaka 35-55. Nze Jorin. Nnina emyaka 28. Kuba 0700375081.
Nnoonya omusajja Omusiraamu, omulungi nga nze. Njagala wa myaka 30-40. Nnina emyaka 27. Kuba 0755843557.
Nze Nakawunde. Nnina emyaka 27. Ndabika bulungi. Mbeera Mpigi. Nnoonya omwami alina eddiini nga si muyaaye. Njagala wa myaka 35-70. Ayagala kuba 0755317634.
Nnoonya omwami ow’obuvunaanyizibwa, amanyi omukwano, alina ku ssente nga wa myaka 35 45. Nze nnina emyaka 27. Nze Madina. Kuba 0774233852.
Nnoonya omwami atya Katonda, eyazimba, alina omulimu Omulungi, ow’emyaka 40-60 ng’ali ku ddagala lya ARVs. Nze nnina emyaka 36. Ndi munene. Kuba 0752342735.
Nze SK. Nnoonya omusajja owokwagala, atya Katonda ate nga bajja kutukebera omusaayi. Kuba 0788761474.
Nze Tasha Kabatesi. Mbeera Mbarala. Njagala omusajja eyeesobola, eyasoma, alina ke yeekoledde nga wa myaka 30-45. Nze ndi wa myaka 27. Tujja kwekebeza omusaayi ku wiikendi lwe mbeera mu Kampala, Kuba 0786750540.
Nze Shira Nalubega. Nnina emyaka 26. Mbeera Makindye. Nnoonya omusajja ow’emyaka 30-45, ali siriyaasi, afaayo ananzibwa nange muzimbe. Saagala Musoga oba Omugishu. Kuba 0758797372. Owengabi n’Ente totawaana.


text:
Bya HASIFAH NAAVA
EYALIKO Katikkiro wa Buganda, Ying. JB. Walusimbi akubirizza abantu okweyisa obulungi n’okukuuma emikwano egisobola okubeerawo mu buli mbeera.
Bino yabyogeredde mu maka ga JB.Walusimbi Sr. eyaliko omuwandiisi ow’enkalakkalira mu gavumenti mu maka ge agasangibwa e Mutundwe ku Lwomukaaga oluwedde bwe yabadde ajaguza okuweza emyaka 80.
Ying.Walusimbi yagambye nti emikwano kintu kikulu nnyo kubanga gye gitubeererawo mu buli mbeera. Yasabye abantu obutakyusa nneeyisa yaabwe nga baweereddwa ebifo ebinene.
Ye nnannyini mukolo, JB. Walusimbi Sr.yeebazizza abeemikwano n’ehhanda abeetabye ku mukolo n’asuubiza obutabalekerera mu mbeera yonna.


text:
Bya Henry Nsubuga
Abakozi mu kkolero ly’Abachina erya Nile Plastics erikola obukutiya balaajanye olw’embeera embi mwe bakolera, omuli ebyuma ebibasalako engalo n’amagulu ate ng’ababakozesa tebafaayo kubawa bujjanjabi.
Richard Kamya omu ku baatemebwako ekigere yaddukidde eri akulira abakozi mu disitulikiti y’e Mukono, Henry Ssaabaganzi Kitiibwa n’amukaabira abulumi bw’alimu nga n’obujjanjabi bakama be tebabumuwa.
“Abasawo bwe bang’amba okudda mu ddwaaliro natuukirira Abachina, kyokka bagaana okuntwala lwe nnali ndagiddwa ne bantwala we baagalidde era buli lwe ngenda mu ddwaaliro abasawo bayomba. Abachina baali bagaanyi n’okungulira emiggo kwe ntambulira okutuuka abasawo lwe baabateeka ku nninga ne bakikola.
Baabasaba okungulira engatto ey’enjawulo esobole okukwata ekigere mu kifo kimu naye baagaana. Kati ekigere kivunze ndi mu bulumi n’obukongovvule bwavaamu, njagala nzijanjabibwe okutuuka lwe nnaawona ate bandiyirire kuba sikyalina kye nsobola kukola,” Kamya bwe yategeezezza.
Ono agamba nti ayagala aweebwe obujjanjabi, asasulirwe ennyumba n’okuweebwa omusaala okutuusa lw’aliwona kuba yavaamu obukongovvule bwonna n’ekigere nga kitandise okuvunda.
Abakozi abalala okuli n’abakazi abasunsula obuveera okuva mu kazambi bagamba nti tebalina bibatangira kufuna ndwadde okuli ggiraavuzi, gambuutusi ssaako okuba nga n’okulya be bbirira bwebbirizi ng’era bw’okwatibwa omulimu guba gukufudde. Bano era bategeezezza nti beeyambira mu nsiko oluvannyuma lwa kaabuyonjo okujjula.
Ssaabaganzi (ku kkono), Lee ne Kamya.
Akulira abakozi e Mukono Ssaabaganzi alaze okunyolwa olw’embeera embi abakozi mwe bakolera n’agamba nti bawadde ekiragiro kkampuni eno eggalewo okutuusa ng’erongoosezza mu mbeera y’abakozi.
Yalagidde omukozi Kamya eyasalibwako ekigere okuweebwa obujjanjabi n’ensimbi okuli ez’omusaala, n’ez’ennyumba mw’asula.
Akola nga maneja wa kkampuni eno, David Lee yakkirizza okutwala Kamya mu ddwaaliro n’ategeeza nti bagenda n’okumusasula ssente z’abanja kkampuni n’okumulabirira nga bwe bakikkaanyizzaako.
Yakkirizza n’okulongooza abakozi we bakolera n’agamba nti entabwe evudde ku nkuba etonnya buli lunaku nga yeegoyezzagoyezza ekifo kino.


text:
Zabbuli
Chapter 137
1 Okumpi n'emigga egy'e Babulooni, Twatuulawo wansi, weewaawo, ne tukaaba amaziga: Bwe twajjukira Sayuuni.
2 Ku miti egyali wakati mu kyo Ne tuwaaikako ennanga zaffe.
3 Kubanga abaatutwala mu busibe baatulagirira eyo okuyimba, N'abaatunyaga baatulagira okuseka, Nti Mutuyimbireko ku nnyimba za Sayuuni.
4 Tunaayimbanga tutya oluyimba lwa Mukama Mu nsi eteri yaffe?
5 Bwe nnaakwerabiranga, ggwe Yerusaalemi, Omukono gwange ogwa ddyo gwerabirenga amagezi gaagwo.
6 Olulimi lwange lwegattenga n'ekibuno kyange, Bwe ssiikujjukirenga; Bwe ssaagalenga Yerusaalemi Okusinga essanyu lyange ekkulu.
7 Ojjukire, ai Mukama, ku baana ba Edomu Olunaku olw'e Yerusaalemi; Abaayogera nti Kisuule, kisuule, Era n’emisingi gyakyo.
8 Ggwe omuwala ow'e Babulooni, agenda okuzikirizibwa; Aliba n'omukisa oyo alikuwalana ggwe, Nga bwe watukola ffe.
9 Aliba n'omukisa oyo alikwata abaana bo abato, alibakasuka ku jjinja.


text:
Zabbuli
Chapter 85
1 Mukama, watunuulira ensi yo n'ekisa: Wazza obusibe bwa Yakobo.
2 Wasonyiwa obutali butuukirivu obw'abantu bo, Wabikka ku kibi kyabwe kyonna. (Seera)
3 Waggyawo obusungu bwo bwonna: Wakyuka n'oleka ekiruyi kyo ekikambwe:
4 Otukyuse, ai Katonda ow'obulokozi bwaffe. Era okunyiiga kwo kuggweewo eri ffe.
5 Onootuusunguwaliranga ennaku zonna? Onootuusanga obusungu bwo emirembe gyonna?
6 Tolituzuukiza nate, Abantu bo bakusanyukirenga ggwe?
7 Otulage okusaasira kwo, ai Mukama, Otuwe obulokozi bwo.
8 Ka mpulire Katonda Mukama by'anaayogera: Kubanga anaabuulira abantu be emirembe, n'abatukuvu be: Naye baleme okukyama nate mu busirusiru.
9 Mazima obulokozi bwe buba kumpi abo abamutya; Ekitiibwa kiryoke kituulenga mu nsi yaffe.
10 Okusaasira n'amazima birabaganye; Obutuukirivu n'emirembe binywegeraganye.
11 Amazima galose mu ttaka; N'obutuukirivu butunudde ku nsi nga buyima mu ggulu.
12 Weewaawo, Mukama anaagabanga ebirungi; N'ensi yaffe eneereetanga ekyengera kyayo.
13 Obutuukirivu bunaamukulemberanga; Era bunaakubiranga ebigere bye ekkubo.


text:
Zabbuli
Chapter 90
1 Mukama, ggwe wali kifo kyaffe eky'okutuulamu Mu mirembe gyonna.
2 Ensozi nga tezinnazaalibwa, Era nga tonnabumba nsi n'ebintu Okuva mu mirembe gyonna okutuusa mu mirembe gyonna, ggwe Katonda.
3 Osindika abantu mu kuzikirira; Era oyogera nti Muddeeyo, mmwe abaana b'abantu.
4 Kubanga emyaka olukumi mu maaso go Giri ng'olwajjo olwayita, Era ng'ekisisimuka ky'ekiro.
5 Obatwalira ddala nga mukoka; bali ng'otulo: Enkya bali ng'omuddo ogumera.
6 Enkya guloka, gumera; Akawungeezi nga gusaliddwa, era nga guwotose.
7 Kubanga obusungu bwo butumalawo, Era bw'onyiiga ne tweraliikirira.
8 Otadde obutali butuukirivu bwaffe mu musana gw'amaaso go, Ebibi byaffe eby'ekyama mu musana gw'amaaso go.
9 Kubanga ennaku zaffe zonna ziyita mu busungu bwo; Emyaka gyaffe giggwaawo ng'ekirowoozo.
10 Ennaku z'emyaka gyaffe gye myaka nsanvu, Era naye amaanyi gaweza emyaka ekinaana; Naye amalala gaabwe kwe kutegana n'okunakuwala kwereere; Kubanga gayita mangu, naffe ne tubula.
11 Ani amanyi obuyinza obw'obusungu bwo, N'okunyiiga nga bw'ogwanira okutiibwa?
12 Otuyigirize tubalenga bwe tutyo ennaku zaffe, Tulyoke tufune omutima omugezigezi.
13 Okomewo, ai Mukama; olituusa wa? Era wejjuse mu bigambo eby'abaddu bo.
14 Otukkuse enkya n'okusaasira kwo; Tusanyukenga, tujaguzenga, ennaku zaffe zonna.
15 Otusanyuse ng'ennaku bwe ziri ze watubonyaabonyezangamu Era ng'emyaka bwe giri gye twalabirangamu obubi.
16 Omulimu gwo gulabikirenga abaddu bo, N'ekitiibwa kyo kirabikenga ku baana baabwe.
17 Era n'obulungi bwa Mukama Katonda waffe bubeerenga ku ffe: Era otunywerezenga emirimu gy'emikono gyaffe.


text:
Zabbuli
Chapter 75
1 Tukwebaza, ai Katonda; Twebaza kubanga erinnya lyo liri kumpi: Abantu boogera ku bikolwa byo eby'ekitalo.
2 Bwe ndiraba ebiro ebyateekebwawo, Ndisala emisango egy'ensonga.
3 Ensi n'abantu bonna abagituulamu biweddewo: Nze nsimbye empagi zaayo. (Seera)
4 Nagamba ab'ekyejo nti Temugiranga kyejo: N'ababi nti Temuyimusanga jjembe:
5 Temuyimusanga waggulu jjembe lyammwe Temwogeranga n'ensingo enkakanyavu.
6 Kubanga okugulumizibwa tekuva buvanjuba, Newakubadde ebugwanjuba, newakubadde obukiika obwa ddyo.
7 Naye Katonda ye mulamuzi: Atoowaza ono, n'oli amugulumiza.
8 Kubanga mu mukono gwa Mukama ekikompe mwekiri, n'omwenge gwamu guliko ejjovu; Kijjudde ogutabuddwamu, n'akifuka; Mazima ebbonda lyagwo ababi bonna ab'ensi balirikutamira, balirinywa.
9 Naye nze naabuuliranga emirembe gyonna, Naayimbanga okutendereza Katonda wa Yakobo.
10 Era n'amayembe gonna ag'ababi naagazikirizanga; Naye amayembe g'abatuukirivu ganaagulumizibwanga.


text:
Zabbuli
Chapter 39
1 Nayogera nti Neekuumanga amakubo gange, Nnemenga okwonoonya olulimi lwange: Naasibanga akamwa kange n'olukoba, Omubi ng'ali mu maaso gange.
2 Nasiruwala obutayogera, nasirika, newakubadde ebirungi saabyogera; Okunakuwala kwange ne kweyongera.
3 Omutima gwange ne gwaka munda yange; Bwe nnali ndowooza, omuliro ne gukoleera: Ne ndyoka njogera n'olulimi lwange:
4 Mukama, ontegeeze enkomerero yange, N'ekigera eky'ennaku zange bwe kiri; Ntegeere bwe ndi omumenyefu.
5 Laba, ennaku zange wazikola ng'enta; N'obulamu bwange buli nga si kintu gy'oli: Mazima, buli muntu, bw'anywerera ddala, mukka bukka. (Seera)
6 Mazima buli muntu atambula mu kifaananyi ekitaliimu. Mazima, beeraliikiririra bwereere: Akuuma obugagga, so tamanya agenda okubutwala.
7 Ne kaakano, Mukama, nnindirira ki? Mu ggwe mwe nnina essuubi.
8 Onziye mu byonoono byange byonna; Tonfuula kivume kya basirusiru.
9 Nasiruwala, saayasamya kamwa kange; Kubanga wakikola.
10 Onzigyeko omuggo gwo: Mmaliddwamu amaanyi olw'okukuba kw'omukono gwo.
11 Bw'obuuliriranga omuntu n'okunenya olw'obutali butuukirivu, Omumaliramu ddala obulungi bwe, ng'ennyenje: Mazima, buli muntu mukka. (Seera)
12 Wulira okusaba kwange, ai Mukama, okkirize okukaaba kwange; Tosirikira maziga gange: Kubanga nze ndi mugenyi gy'oli, Omutambuze, nga bajjajja bange bonna bwe baali.
13 Onsaasire, ndyoke nziremu amaanyi, Nga sinnava muno ne ssibeerawo.


text:
Zabbuli
Chapter 127
1 Mukama bw'atazimba nnyumba, Abagizimba bakolera bwereere: Mukama bw'atakuuma kibuga, Omukuumi atunuulirira bwereere.
2 Mukolera bwereere bwe mukeera okugolokoka, era bwe mulwawo ennyo okwebaka; Era bwe mulya emmere ey'okutegana: Kubanga bw'abawa bw'atyo otulo abaagalwa be.
3 Laba, abaana bwe busika bwa Mukama: N'ebibala eby'olubuto ye mpeera ye.
4 Ng'obusaale bwe buli mu mukono gw'omuzira, Abaana ab'omu buvubuka bwe bali bwe batyo.
5 Alina omukisa omuntu omufuko gwe bwe gujjula abo: Tebaakwatibwenga nsonyi, Bwe banaayogereranga n'abalabe baabwe mu mulyango.


text:
Ekyamateeka
Chapter 28
1 Awo olunaatuukanga, bw'onoonyiikiranga okuwulira eddoboozi lya Mukama Katonda wo, okukwata ebiragiro bye byonna bye nkulagira leero, okubikolanga, Mukama Katonda wo anaakugulumizanga okusinga amawanga gonna agali ku nsi:
2 n'emikisa gino gyonna ginaakujjiranga ginaakutuukangako, bw'onoowuliranga eddoboozi lya Mukama Katonda wo.
3 Onoobanga n'omukisa mu kibuga, era onoobanga n'omukisa mu kyalo.
4 Ekibala ky'omubiri gwo kinaabanga n'omukisa, n'ekibala ky'ettaka lyo, n'ekibala ky'ekisibo kyo, ezzadde ly'ente zo n'abaana b'embuzi zo.
5 Ekibbo kyo kinaabanga n'omukisa n'olutiba lwo olw'okugoyeramu.
6 Onoobanga n'omukisa bw'onooyingiranga, era onoobanga n'omukisa bw'onoofulumanga:
7 Mukama anaakubiranga mu maaso go abalabe bo abakugolokokerako: banaafulumanga okukutabaala mu kkubo limu, ne baddukanga mu maaso go mu makubo musanvu.
8 Mukama anaalagiranga omukisa okuba ku ggwe mu mawanika go, ne mu byonna by'oteekako omukono gwo; era anaakuweeranga omukisa mu nsi Mukama Katonda wo gy'akuwa.
9 Mukama anaakunywezanga okuba eggwanga ettukuvu eri ye, nga bwe yakulayirira; bw'onookwatanga ebiragiro bya Mukama Katonda wo n'otambuliraaga mu makubo ge.
10 Awo amawanga gonna ag'oku nsi ganaalabanga ng'otuumiddwa erinnya lya Mukama; ne gakutyanga:
11 Era Mukama anaakugaggawazanga olw'ebirungi, mu bibala by'omubiri gwo ne mu bibala by'ensolo zo ne mu bibala by'ettaka lyo; mu nsi Mukama gye yalayirira bajjajja bo okukuwa.
12 Mukama anaakuggulirangawo etterekero lye eddungi eggulu okugaba enkuba y'ensi yo mu budde bwayo, n'okuwa omukisa omulimu gwonna ogw'omukono gwo: era onoowolanga amawanga mangi; so teweewolanga.
13 Era Mukama anaakufuulanga omutwe so si mukira; era onoobanga waggulu wokka so si wansi; bw'oti onowuliranga ebiragiro bya Mukama Katonda wo; bye nkukuutira leero, okubikwatanga n'okubikolanga;
14 n'olema okukyamanga; okuva mu kigambo kyonna ku ebyo bye mbalagira leero, okugenda ku mukono ogwa ddyo newakubadde ku gwa kkono, okugoberera bakatonda abalala okubaweereza:
15 Naye olulituuka, bw'otoliwulira ddoboozi lya Mukama Katonda wo, okukwata ebiragiro bye byonna n'amateeka ge bye nkulagira leero okubikola; ebikolimo bino byonna birikujjira, birikutuukako.
16 Olikolimirwa mu kibuga, era olikolimirwa mu kyalo.
17 Ekibbo kyo kirikolimirwa n'olutiba lwo olw'okugoyeramu.
18 Ebibala by'omubiri gwo birikolimirwa, n'ebibala by'ettaka lyo, ezzadde ly'ente zo, n'abaana b'embuzi zo.
19 Onookolimirwanga bw'onooyingiranga era onookolimirwanga bw'onoofulumanga.
20 Mukama anaakusindikangako okukolimirwa n'okulemwa n'okunenyezebwa; mu byonna by'oteekako omukono gwo okukola, okutuusa lw'olizikirizibwa, n'okutuusa lw'olifaafaagana amangu; olw'obubi bw'ebikolwa byo ebyakunsengusa.
21 Mukama anaakulwazanga kawumpuli yeegattenga naawe okutuusa lw'alikumalawo okuva ku nsi, gy'oyingiramu okugirya.
22 Mukama anaakukubanga akakono, n'omusujja, n'okuzimba, n'okwokya okungi, n'ekitala, n'okwonooneka, n'okugengewala; era binaakugobereranga okutuusa lw'olizikirira.
23 N'eggulu lyo eriri waggulu ku mutwe gwo linaabanga kikomo, n'ettaka eriri wansi wo linaabanga kyuma.
24 Mukama anaafuulanga enkuba ey'ensi yo okuba effufugge n'enfuufu: mu ggulu mw'enaavanga okukka ku ggwe, okutuusa lw'olizikirizibwa.
25 Mukama anaakukubanga mu maaso g'abalabe bo: onoofulumanga okubatabaala mu kkubo limu, era onoddukanga mu makubo musanvu mu maaso gaabwe: era onooyuuganyizibwanga eruuyi n'eruuyi mu bwakabaka bwonna obw'ensi:
26 N'omulambo gwo gunaabanga kya kulya kya nnyonyi zonna ez'omu bbanga, era kya nsolo ez'oku nsi, so tewaabengawo aliziguŋŋumula.
27 Mukama anaakuleetangako ejjute ery'e Misiri, n'amabwa, n'olukonvuba n'obuwere ebitakuwonyezekako:
28 Mukama anaakuleetangako eddalu n'obuzibe bw'amsaso n'okusamaalirira kw'omutima:
29 era onoowammantanga mu ttuntu, ng'omuzibe w'amaaso bw'awammantira mu kizikiza; so toolabenga mukisa mu makubo go: era onoojoogebwanga bujoogebwa era onoonyagibwanga ennaku zonna, so tewaabengawo anaakulokola.
30 Onooyogerezanga omukazi, n'omulala anaasulanga naye: onoozimbanga ennyumba, so toobeerenga omwo: onoosimbanga olusuku lw'emizabbibu, so toolyenga bibala byalwo.
31 Ente yo enettirwanga mu maaso go, so toogiryengako: endogoyi yo eneenyagibwanga lwa maanyi mu maaso go, so teekuddizibwenga: endiga zo zinaagabirwanga abalabe bo, so toobengako anaakulokolanga.
32 Batabani bo ne bawala bo banaagabirwanga eggwanga eddala, era amaaso go ganaatunulanga ganaazibanga olw'okubeegomba okuzibya obudde: so tewaabengawo kintu ekinaabanga mu buyinza bw'omukono gwo.
33 Ebibala by'ettaka lyo, n'emirimu gyo gyonna, eggwanga ly'otomanyi liribirya; era onoojoogebwanga bujoogebwa era onoobetentebwanga ennaku zonna:
34 n'okulaluka n'olaluka olw'okulaba kw'amaaso go kw'onoolabanga.
35 Mukama anaakulwazanga amaviivi n'amagulu ejjute ebbi, ly'otowonyezeka, okuva munda w'ekigere kyo okutuusa ku bwezinge bw'omutwe gwo.
36 Mukama anaakuleetanga ggwe ne kabaka gw'oliyimusa okukufuga, eri eggwanga ly'otomanyanga ggwe newakubadde bajjajja bo; era onooweererezanga eyo bakatonda abalala, emiti n'amayinja.
37 Era onoofuukanga ekyewuunyo, olugero, n'ekigambo eky'obuwemu mu mawanga gonna Mukama gy’anaakutwalanga.
38 Onoofulumyanga mu animiro ensigo nnyingi, onooyingizanga ntono; kubanga enzige eneegiryanga:
39 Onoosimbanga ensuku z'emizabbibu n'ozirima, naye toonywenga ku nvinnyo yaamu newakubadde okukungula; kubanga akawuka kanaagiryanga.
40 Onoobanga n'emizeyituuni mu nsalo zo zonna, naye toosaabenga mafuta gaagyo; kubanga omuzeyituuni gwo gunaakunkumulanga ebibala byagwo.
41 Olizaala abaana ab'obulenzi n'ab'obuwala, naye tebaabenga babo; kubanga balitwalibwa mu busibe:
42 Emiti gyo gyonna n'ebibala by'ettaka lyo enzige eneebiryanga.
43 Munnaggwanga ali wakati mu ggwe aneeyongerayongeranga okulinnya waggulu okukusinga; naawe oneeyongerayongeranga okukka wansi.
44 Anaakuwolanga; naawe toomuwolenga: anaabanga mutwe, naawe onoobanga mukira.
45 Era ebikolimo ebyo byonna binaakujjiranga binaakugobereranga binaakutuukangako okutuusa lw'olizikirizibwa; kubanga tewawulira ddoboozi lya Mukama Katonda wo, okukwata ebiragiro bye n'amateeka ge bye yakulagira:
46 era binaabanga ku ggwe okuba akabonero n'ekyewuunyo, ne ku zzadde lyo ennaku zonna:
47 kubanga tewaweereza Mukama Katonda wo n'essanyu era n'omutima ogujaguza, olw'ebintu byonna okuba ebingi:
48 kyonoovanga oweereza abalabe bo Mukama b'anaasindikanga okukulumba, ng'olumwa enjala n'ennyonta, era ng'oli bwereere, era ng'obulwa ebintu byonna: era anaateekanga ekikoligo eky'ekyuma ku nkoto yo, okutuusa lw'alimala okukuzikiriza.
49 Mukama alikuleetako eggwanga ng'aliggya wala mu nkomerero y'ensi, ng'empungu bw'ebuuka; eggwanga ly'otolitegeera lulimi lwalyo;
50 eggwanga ery'obwenyi obukambwe, eritalitya maaso ga bakadde, so teririsaasira bato:
51 anaalyanga ebibala by'ensolo zo, n'ebibala by'ettaka lyo, okutuusa lw'olizikirizibwa: era eritalikulekera ŋŋaano, newakubadde envinnyo, newakubadde amafuta, ezzadde ly'ente zo, newakubadde abaana b'embuzi zo, okutuusa lw'alikuzikiriza:
52 Era anaakuzingizanga mu miryango gyo gyonna, okutuusa enkomera zo empaavu eziriko ebigo ze weesiga lwe zirigwa mu nsi yo yonna: era alikuzingiza mu miryango gyo gyonna wmu nsi yo yonna, Mukama Katonda wo gy'akuwadde:
53 Era onoolyanga ebibala by'omubiri gwo ggwe, ennyama y'abaana bo ab'obulenzi n'ab'obuwala Mukama Katonda wo b'akuwadde; mu kuzingizibwa ne mu kuziyizibwa abalabe bo kwe banaakuziyizanga;
54 Omusajja omugonvu mu mmwe era omwenaanyi ennyo, eriiso lye linaabanga bbi eri muganda we n'eri omukazi ow'omu kifuba kye, n'eri abaana be abasigadde abakyaliwo:
55 n'obutawa n'atawa muntu yenna ku bo ku nnyama y'abaana be b'anaalyanga nga taliiko ekimusigalidde; mu kuzingizibwa ne mu kuziyizibwa omulabe wo kw'anaakuziyizanga mu miryango gyo gyonna.
56 Omukazi omugonvu mu mmwe era omwenaanyi, ataganya kulinnyisa ku ttaka kigere kye olw'okwenaanya n'obugonvu, eriiso lye linaabanga bbi eri bba ow'omu kifuba kye, n'eri mutabani we, n'eri muwala we;
57 n'eri omwana we omuto afuluma wakati w'ebigere bye, n'eri abaana be b'alizaala; kubanga anaabalyanga nkiso olw'okubulwa ebintu byonna: mu kuzingizibwa ne mu kuziyizibwa omulabe wo kw'anaakuziyizanga mu miryango gyo.
58 Bw'otookwatenga bigambo byonna eby'omu mateeka gano ebiwandiikiddwa mu kitabo kino okubikolanga, olyoke otyenga erinnya lino ery'ekitiibwa era ery'entiisa, Mukama Katonda wo;
59 awo Mukama anaafuulanga ebibonyoobonyo eby'ekitalo, n'ebibonyoobonyo by'ezzadde lyo, ebibonyoobonyo ebinene era ebirwawo ennyo, era endwadde enkambwe era ezirwawo ennyo.
60 Era anaakuleetangako nate endwadde zonna ez'e Misiri ze watyanga; era zineegattanga naawe.
61 Era na buli ndwadde na buli kibonyoobonyo ekitawandiikiddwa mu kitabo eky'amateeka gano, ebyo Mukama anaabikuleetangako, okutuusa lw'olizikirizibwa.
62 Era mulisigalawo omuwendo gwammwe nga mutono, newakubadde nga mwali ng'emmunyeenye ez'omu ggulu olw'obungi; kubanga tewawulira ddoboozi lya Mukama Katonda wo.
63 Awo olunaatuukanga Mukama nga bwe yabasanyukirako okubakola obulungi n'okubaaza; bw'atyo Mukama anaabasanyukirangako okubazikiriza n’okubafaafaaganya; era munaggibwangako okuva ku nsi gy'oyingira okugirya.
64 Era Mukama anaakusaasaanyanga mu mawanga gonna; okuva ku nkomerero y'ensi okutuusa ku nkomerero y'ensi; era onooweererezanga eyo bakatonda abalala b'otomanyanga ggwe newakubadde bajjajja bo, emiti n’amayinja.
65 Era mu mawanga ago toliraba kwesiima kwonna, so n'ekigere kyo tekiibengako we kirinnya okuwummula: naye Mukama anaakuwanga omutima ogukankana, n'amaaso agaziba, n'emmeeme ekoozimba,
66 n'obulamu bwo bunaabuusibwabuusibwanga mu maaso go; era onootyanga emisana n'ekiro, so toobengako kw'otegeerera obulamu bwo bwe bunaaba:
67 enkya onooyogeranga nti Singa buwungedde! era akawungeezi onooyogeranga nti Singa bukedde! olw'okutya kw'omutima gwo kw'onootyanga, n'olw'okulaba kw'amaaso go kw'onoolabanga.
68 Era Mukama alikuzza mu Misiri nate n'amaato, mu kkubo lye nnakugambako nti Toliriraba nate mulundi gwa kubiri: era eyo mulyetunda eri abalabe bammwe okuba abaddu n'abazaana, so tewaabengawo muntu anaabagulanga.


text:
Zabbuli
Chapter 5
1 Wulira ebigambo byange, ai Mukama, Osseeyo omwoyo eri ebirowoozo byange.
2 Wulira eddoboozi ly'okukaaba kwange, Kabaka wange, era Katonda wange: Kubanga nkusaba ggwe.
3 Ai Mukama, buli nkya onoowuliraaga eddoboozi lyange; Buli nkya naalongoosanga okusaba kwange gy'oli, ne ntunula.
4 Kubanga toli Katonda asanyusibwa obubi: Ebitasaana tebiituulenga gy'oli.
5 Abeenyumiriza tebaayimirirenga mu maaso go: Okyawa bonna abakola, ebitali bituukirivu.
6 Olizikiriza aboogera eby'obulimba: Mukama akyawa omuntu atta n'alimbalimba.
7 Naye ku lwange mu bungi bw'ekisa kyo naayingiranga mu nnyumba yo: Mu kukutya naasinzanga nga njolekera yeekaalu yo entukuvu.
8 Ontwale, ai Mukama, mu butuukirivu bwo olw'abalabe bange; Ongololere ekkubo lyo mu maaso gange.
9 Kubanga tewali bwesigwa mu mimwa gyabwe: Omwoyo gwabwe bubi busa: Omumiro gwabwe ye ntaana eyasaamiridde; Beegonza n'olulimi lwabwe.
10 Obasseeko omusango, ai Katonda; Bagwe olw'okuteesa kwabwe bo: Obasindike mu kwonoona kwabwe okungi; Kubanga bakujeemedde ggwe.
11 Naye bonna abeesiga ggwe basanyukenga, Bayoogaanenga mu ssanyu bulijjo, kubanga ggwe obakuuma: Era abaagala erinnya lyo basanyukirenga mu ggwe.
12 Kubanga oliwa omutuukirivu omukisa; Ai Mukama, olimwetoolooza ekisa ng'engabo.


text:
Olubereberye
Essuula 30
1 Laakeeri bwe yalaba nga tazaalira Yakobo baana, Laakeeri n'akwatirwa obuggya muganda we; n'agamba Yakobo nti Mpa abaana, oba tompe, n'afa.
2 N'obusungu bwa Yakobo ne bubuubuukira Laakeeri: n'ayogera nti Nze ndi mu kifo kya Katonda, eyakumma ebibala eby'olubuto?
3 N'ayogera nti Laba omuzaana wange Bira, yingira gy'ali; alyoke azaalire ku maviivi gange, era nange nfune abaana mu ye.
4 N'amuwa Bira omuzaana we okumuwasa: Yakobo n'ayingira gy'ali.
5 Bira n'aba olubuto, n'azaalira Yakobo omwana ow'obulenzi.
6 Laakeeri n'ayogera nti Katonda ansalidde omusango, era ampulidde eddoboozi lyange, era ampadde omwana ow'obulenzi: kyeyava amutuuma erinnya lye Ddaani.
7 Bira omuzaana wa Laakeeri n'aba olubuto nate, n'azaalira Yakobo omwana ow'obulenzi ow'okubiri.
8 Laakeeri n'ayogera nti Mmegganye ne muganda wange okumeggana okw'amaanyi, era mmezze: n'amutuuma erinnya lye Nafutaali.
9 Leeya bwe yalaba ng'alekedde awo okuzaala, n'addira Zirupa omuzaana we, n'amuwa Yakobo okumuwasa.
10 Zirupa omuzaana wa Leeya n'azaalira Yakobo omwana ow'obulenzi.
11 Leeya n'ayogera nti Kirungi! n'amutuuma erinnya lye Gaadi.
12 Zirupa omuzaana wa Leeya n'azaalira Yakobo omwana ow'obulenzi ow'okubiri.
13 Leeya n'ayogera nti Ndabye omukisa! kubanga abawala banampitanga wa mukisa: n'amutuuma erinnya lye Asezi.
14 Lewubeeni n'agenda mu nnaku mwe baali bakungulira eŋŋaano, n'alaba amadudayimu mu nnimiro, n'agaleetera nnyina Leeya. Awo Laakeeri n'amugamba Leeya nti Mpa, nkwegayiridde, ku madudayimu ag'omwana wo.
15 N'amugamba ye nti Kigambo kitono okunziyako baze? era oyagala okunziyako n'amadudayimu ag'omwana wange? Laakeeri n'amugamba nti Kyanaava asula naawe ekiro kino olw'amadudayimu ag'omwana wo.
16 Yakobo n'ava mu nnimiro akawungeezi, Leeya n'afuluma okumusisinkana, n'ayogera nti Kikugwanira okuyingira gye ndi; kubanga mazima nkuweeredde amadudayimu ag'omwana wange. N'asula naye ekiro ekyo.
17 Katonda n'awulira Leeya, n'aba olubuto, n'azaalira Yakobo omwana ow'obulenzi ow'okutaano.
18 Leeya n'ayogera nti Katonda ampadde empeera yange, kubanga nawa baze omuzaana wange: n'amutuuma erinnya lye Isakaali.
19 Leeya n'aba olubuto nate, n'azaalira Yakobo omwana ow'obulenzi ow'omukaaga.
20 Leeya n'ayogera nti Katonda ampadde ekirabo eky'obugole ekirungi; kaakano baze anaatuulanga nange kubanga mmuzaalidde abaana ab'obulenzi mukaaga: n'amutuuma erinnya lye Zebbulooni.
21 Oluvannyuma n'azaala omwana ow'obuwala, n'amutuuma arinnya Dina.
22 Katonda n'ajjukira Laakeeri, Katonda n'amuwulira, n'aggula olubuto lwe.
23 N'aba olubuto, n'azaala omwana ow'obulenzi: n'ayogera nti Katonda anziyeeko okuvumibwa kwange:
24 n'amutuuma erinnya lye Yusufu, ng'ayogera nti Mukama annyongereko omwana omulala ow'obulenzi.
25 Awo olwatuuka, Laakeeri bwe yamala okuzaala Yusufu, Yakobo n'agamba Labbaani nti Nsindika ŋŋende mu kifo ky'ewaffe, era mu nsi ey'ewaffe.
26 Mpa bakazi bange n'abaana bange be nnakuweererezanga, nneegendere: kubanga omanyi okuweereza kwange kwe nnakuweerezanga.
27 Labbaani n'amugamba nti Kaakano obanga ndabye ekisa mu maaso go, beera wano: kubanga nfumiitirizza nga Mukama yampa omukisa ku bubwo.
28 N'ayogera nti Nsalira empeera yo, nange naagiwanga.
29 N'amugamba nti Omanyi bwe nnakuweerezanga, era ebisibo byo bwe byali nange.
30 Kubanga bye walina nga sinnajja bitono, era byeyongedde okuba ebingi; era Mukama akuwadde omukisa gye nnakyukiranga yonna: ne kaakano ndifuna ddi eby'ennyumba yange nze era?
31 N'ayogera nti Naakuwa ki? Yakobo n'ayogera nti Toliiko ky'onompa: bw'olinkolera kino, naalundanga nate ekisibo kyo, naakikuumanga.
32 Naayita leero mu kisibo kyo kyonna, nga nziyamu buli eya bujagijagi n'eya bitanga, na buli nzirugavu mu ndiga, n'eza bitanga n'eza bujagijagi mu mbuzi: era y'eneebanga empeera yange.
33 Bwe butyo obutuukirivu bwange bulimpolereza oluvannyuma, bw'olijja olw'empeera yange eri mu maaso go: buli eteri ya bujagijagi oba eya bitanga mu mbuzi, oba nzirugavu mu ndiga, eyo bw'erirabika nange eribalibwa nga nzibe.
34 Labbaani n'ayogera nti Laba, nandyagadde kibeere ng'ekigambo kyo bwe kiri.
35 N'aggyamu ku lunaku olwo embuzi ennume eza biwuuga n'eza bitanga n'embuzi enkazi zonna eza bujagijagi n'eza bitanga, buli eyaliko ebbala ejjeru, n'enzirugaw zonna mu ndiga, n'aziwa mu mukono gw'abaana be;
36 n'assaawo olugendo lwa nnaku ssatu wakati we ne Yakobo; Yakobo n'alunda ebisibo bya Labbaani ebyasigalawo.
37 Yakobo n'addira obuti bw'omulibine omubisi, n'obw'omusakedi n'obw'omwalamoni; n'abusasambulako enguudo ezitukula, n'alabisa obutukuvu obwali ku buti.
38 N'asimba obuti bw'asasambudde mu maaso g'ebisibo ku mmanvu mu byesero eby'okunywesezaamu ebisibo we byajja okunywa; ne ziwaka amawako bwe zajja okunywa.
39 Ebisibo ne biwakira mu maaso g'obuti, ebisibo ne bizaala eza biwuuga n'ezabujagijagi n'ezabitanga.
40 Yakobo n'ayawula mu baana, n'atunuza amaaso g'ekisibo eri aba biwuuga, n'eri abaddugavu bonna ab'omu kisibo kya Labbaani; n'ayawulako ebisibo bye, n'atabigatta n'ekisibo kya Labbaani.
41 Awo olwatuuka ezaalina amaanyi mu kisibo bwe zaawakanga, Yakobo n'ateeka obuti mu maaso g'ekisibo mu byesero, ziwakire awali obuti;
42 naye ekisibo bwe kyabanga ekibi, n'atabussangawo; bwe zityo embi ze zaabanga eza Labbaani, n'ez'amaanyi nga ze za Yakobo.
43 Omusajja ne yeeyongera nnyo, n'aba n'ebisibo binene, n'abazaana n'abaddu, n'eŋŋamira n'endogoyi.